Document ID: 32010D0608

KOMISSION PÄÄTÖS,
tehty 18 päivänä marraskuuta 2009,
valtiontuesta C 10/09 (ex N 138/09), jonka Alankomaat on myöntänyt ING:n epälikvidejä omaisuuseriä koskevaan tukijärjestelyyn ja rakenneuudistussuunnitelmaan
(tiedoksiannettu numerolla K(2009) 9000)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2010/608/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
on mainittujen määräysten mukaisesti kehottanut asianomaisia esittämään huomautuksensa (1), mutta ei ole saanut huomautuksia asianomaisilta,
sekä katsoo seuraavaa:
1. MENETTELY
(1)
Komissio antoi 12 päivänä marraskuuta 2008 luvan kiireelliselle pääomapohjan vahvistamiselle asiassa N 528/08. Pääomapohjan vahvistamista koskevassa toimenpiteessä Alankomaat osti ING:n rajoituksettoman ensisijaisen oman pääoman ehtoisia Core-Tier 1 -arvopapereita 10 miljardin euron edestä. Toimenpiteelle annettiin lupa kuudeksi kuukaudeksi edellyttäen, että kyseisten kuuden kuukauden aikana toimitettaisiin uskottava suunnitelma (2). Pääomapohjan vahvistamista koskevaa kiireellistä toimenpidettä jatkettiin automaattisesti rakenneuudistussuunnitelman toimittamisen jälkeen siihen asti, kun komissio teki päätöksensä suunnitelmasta.
(2)
Komissio antoi 31 päivänä maaliskuuta 2009 asiassa C 10/09 (ex N 138/09) luvan ING:n hyväksi kuuden kuukauden ajan toteutettavaan arvoltaan alentuneita omaisuuseriä koskevaan toimenpiteeseen, joka kohdistui Yhdysvalloissa olevaan Alt-A-luokan asuntolainavakuudellisia arvopapereita (RMBS) sisältävään arvopaperisalkkuun (3). Alankomaiden viranomaiset kutsuvat toimenpidettä ”epälikvidejä omaisuuseriä koskevaksi tukijärjestelyksi”. Koska komissio epäili, etteivät arvoltaan alentuneita omaisuuseriä koskevan toimenpiteen tietyt näkökohdat olisi arvoltaan alentuneiden omaisuuserien käsittelystä yhteisön pankkisektorilla annetun komission tiedonannon (4) (jäljempänä ’arvoltaan alentuneita omaisuuseriä koskeva tiedonanto’) mukaisia, komissio päätti aloittaa perustamissopimuksen 88 artiklan 2 kohdassa määrätyn menettelyn.
(3)
Komission päätös menettelyn aloittamisesta julkaistiin Euroopan unionin virallisessa lehdessä (5) . Komissio kehotti asianomaisia esittämään huomautuksensa. Komissio ei saanut asianomaisilta huomautuksia.
(4)
Arvoltaan alentuneita omaisuuseriä koskevan toimenpiteen lupaa jatkettiin 15 päivänä syyskuuta 2009 tehdyllä komission päätöksellä (6).
(5)
Lisäksi Alankomaat antoi valtiontakausjärjestelmästään (joka hyväksyttiin asiassa N 524/08 tehdyllä komission päätöksellä alkamaan 30 päivästä lokakuuta 2008 ja jota jatkettiin 7 päivästä heinäkuuta 2009 asiassa N 379/09 tehdyllä komission päätöksellä (7)) ING:lle takaukset keskipitkän aikavälin velkoihin, joiden suuruudet olivat (i) 9 miljardia Yhdysvaltain dollaria (josta 8,25 miljardia dollaria on jo myönnetty) ja (ii) 5 miljardia euroa (josta 4,15 miljardia euroa on jo myönnetty).
(6)
Komissio sai 25 päivänä marraskuuta 2008, 8 päivänä huhtikuuta 2009, 18 päivänä toukokuuta 2009 ja 9 päivänä marraskuuta 2009 markkinatoimijoilta tietoja, joissa väitettiin ING Direct Europen mainostaneen hetken aikaa Alankomailta saamaansa pääomanlisäystä ja noudattaneen aggressiivisia kaupallisia menettelyjä.
(7)
Komissio ja Alankomaiden viranomaiset järjestivät tapaamisia, olivat yhteydessä sähköpostitse ja pitivät puhelinneuvotteluja.
(8)
Arvoltaan alentuneita omaisuuseriä koskevan toimenpiteen yhteydessä käytettyihin varojen arvostamismenetelmiin liittyvien kysymysten osalta komissio on tukeutunut palkkaamiensa ulkopuolisten asiantuntijoiden (Duff & Phelps ja professori Wim Schoutens) sekä Euroopan keskuspankin asiantuntijoiden tekniseen apuun.
(9)
Alankomaat toimitti komissiolle 12 päivänä toukokuuta 2009 ING-yhtymän rakenneuudistussuunnitelman, jota täydennettiin 7 päivänä heinäkuuta 2009 toimitetuilla lisätiedoilla. Rakenneuudistussuunnitelmaa muutettiin 22 päivänä lokakuuta 2009 (jäljempänä olevilla viittauksilla rakenneuudistussuunnitelmaan tarkoitetaan tätä uusinta versiota). Muutetussa suunnitelmassa oli muutettu myös Alankomailta saadun pääomanlisäyksen takaisinmaksua koskevia ehtoja.
(10)
Alankomaat teki 22 päivänä lokakuuta 2009 useita sitoumuksia, jotka liittyivät rakenneuudistussuunnitelman täytäntöönpanoon ja arvoltaan alentuneita omaisuuseriä koskevasta toimenpiteestä maksettavaan korvaukseen.
(11)
Alankomaat ilmoitti komissiolle, että asian kiireellisyyden vuoksi se suostuisi poikkeuksellisesti siihen, että tämä päätös tehdään englannin kielellä.
2. TOSISEIKKOJEN KUVAUS
2.1 Tuensaaja
(12)
ING-yhtymään kuuluu ING Groep NV (jäljempänä ’ING Group’), holding-emoyhtiö, jolla on 100-prosenttinen määräysvalta ING Bank NV:ssä ja ING Verzekeringen NV:ssä, sekä kaksi alaholding-yhtiötä, jotka vastaavat pankki- ja vakuutusalan tytäryhtiöistä. ING Groupiin kuuluu yli 70 erillistä liiketoimintoa ja yli 2 500 oikeushenkilöä noin 50:ssä eri maassa. Vuoden 2008 lopussa yhtymän taseen loppusumma oli 1,332 miljardia euroa, josta yli 75 prosenttia oli peräisin ING:n pankkitoiminnasta.
(13)
Vuoden 2008 lopussa, pääomapohjan vahvistamista koskeva toimenpide mukaan luettuna, ING:n pankkitoiminnassa ensisijaisen oman pääoman suhde (Tier 1 ratio) oli 9,3 prosenttia ja rajoituksettoman ensisijaisen oman pääoman suhde (Core-Tier 1 ratio) 7,3 prosenttia. Vakuutustoiminnassa käytettävissä olevan pääoman suhde vaadittuun pääomaan oli 256,5 prosenttia.
(14)
ING Groupin pääomarakenteeseen kuuluu myös niin kutsuttua ydinvelkaa (core debt), jolla tarkoitetaan yhtymän tasolla otettuja etuoikeutettuja lainoja, jotka on sijoitettu osakepääomana ING Bankiin ja ING Insurance holdingiin (niin kutsuttu double leverage -järjestely). Lisäksi ING Insurance holding on itse hankkinut tällaista ydinvelkaa 2,3 miljardia euroa, joka voidaan käyttää osakepääomana sen omissa vakuutusalan tytäryhtiöissä.
(15)
ING:n sijoitussalkkuun kuuluu Alt-A-luokan arvopapereita sisältävä arvopaperisalkku, joka on suurimmaksi osaksi ING Direct US:n hallussa. ING Direct US on Yhdysvaltojen lainsäädännön mukainen säästöyhtiö, US Thrift institution, ja tämä asema edellyttää, että ING Direct US sijoittaa suurimman osan kerätyistä säästöistä Yhdysvalloissa oleviin kiinnelainoihin tai niihin liittyviin sijoituksiin. Näin ollen ING ohjasi merkittävän määrän sijoitussalkustaan Yhdysvalloissa olevaan Alt-A-luokan asuntolainavakuudellisia arvopapereita sisältävään arvopaperisalkkuun. Kyseinen arvopaperisalkku kuuluu Alankomaiden toteuttaman arvoltaan alentuneita omaisuuseriä koskevan toimenpiteen piiriin (kuten jäljempänä olevassa 2.3.2 kohdassa selvitetään). ING:n sijoitussalkkuun kuuluu myös merkittävä osuus liikekiinteistöluottovakuudellisia arvopapereita (CMBS), Yhdysvalloissa olevia asuntolainavakuudellisia arvopapereita ja kiinteistösijoituksia, jotka eivät kuulu arvoltaan alentuneita omaisuuseriä koskevan toimenpiteen piiriin.
2.2 Liiketoiminta
(16)
Vuoden 2008 lopussa ING toimi kuudella liiketoiminta-alueella. ING toimi myös omaisuudenhoidon alalla, joka kuului toiminnallisesti alueellisiin vakuutustoiminnan liiketoimintayksikköihin.
2.2.1 Vähittäispankkitoiminta
(17)
ING tarjoaa vähittäispankkipalveluja Alankomaissa, Belgiassa, Puolassa, Romaniassa, Turkissa, Intiassa ja Thaimaassa (ING Directin kautta tarjottuja vähittäispankkipalveluja ei käsitellä tässä kohdassa vaan 2.2.2 kohdassa). Yksityispankkipalveluja tarjotaan Alankomaissa, Belgiassa, Luxemburgissa, Sveitsissä ja useissa Aasian sekä Keski- ja Itä-Euroopan maissa. Pienet ja keskisuuret yritykset sekä pienemmät suuryritykset ovat osa ING:n vähittäispankkitoimintaa.
(18)
Alankomaiden ja Belgian vähittäispankkitoiminnassa ING on yhdistänyt suorapankkitoiminnan ja konttoriverkoston. ING tarjoaa päivittäisasiointi- ja maksupalveluja, säästämispalveluja, kiinnelaina- ja kulutusluottopalveluja, luottokorttipalveluja sekä sijoitus- ja vakuutustuotteita. Kiinnelainoja tarjotaan suoran myyntikanavan, yritykseen sidoksissa olevien asiamiesten ja välittäjien kautta. Konttoriverkostossaan ING tarjoaa myös kattavan valikoiman liikepankkipalveluja sekä henkivakuutus- ja vahinkovakuutustuotteita.
(19)
Vähittäispankkitoiminnassa (yksityishenkilöt) ING:n markkinaosuus Alankomaissa on 40-50 prosenttia (8) pääasiallisten asiakassuhteiden perusteella laskettuna. Säästötileissä sen markkinaosuus on arvon perusteella 30-40 prosenttia ja määrän perusteella 20-30 prosenttia. Kulutusluottojen arvon, kiinnelainojen ja yksityispankkitoiminnan perusteella sen markkinaosuus on 10-20 prosenttia.
(20)
Belgiassa markkinaosuus on käyttötileissä [10-15] (9) prosenttia, kulutusluotoissa [20-25] prosenttia, kiinnelainoissa [15-20] prosenttia, säästämisessä [10-15] prosenttia ja sijoitusrahastoissa [10-15] prosenttia. Vähittäispankkitoiminnan markkinaosuus on Puolassa kokonaisuutena [5-10] prosenttia ja säästämisen osalta [5-10] prosenttia. Romaniassa ING:n markkinaosuus on [0-5] prosenttia kaikista veloista ja [0-5] prosenttia kaikista varoista. Turkissa markkinaosuus on säästämisen osalta [0-5] prosenttia.
2.2.2 ING Direct - vähittäispankkitoiminta
(21)
ING Direct harjoittaa suoraa Internetpohjaista vähittäispankkitoimintaa Australiassa, Itävallassa, Kanadassa, Ranskassa, Saksassa, Italiassa, Espanjassa, Yhdistyneessä kuningaskunnassa ja Yhdysvalloissa. Tärkeimpiä tuotteita ovat säästötilit ja kiinnelainat sekä yhä useammin myös sijoitusrahastot ja maksutilit.
(22)
Säästämisessä ING Directin markkinaosuus on Saksassa [5-10] prosenttia; Italiassa [0-5] prosenttia; Australiassa [0-5] prosenttia; Kanadassa [0-5] prosenttia; Espanjassa, Yhdistyneessä kuningaskunnassa ja Itävallassa noin [0-5] prosenttia ja Yhdysvalloissa ja Ranskassa noin [0-5] prosenttia. Asuntoluotoissa sen markkinaosuus oli Australiassa [0-5] prosenttia, Kanadassa [0-5] prosenttia, Italiassa [0-5] prosenttia ja Espanjassa [0-5] prosenttia. Uusissa asuntoluotoissa sen markkinaosuus oli Saksassa [0-5] prosenttia. ING Directin suurin Euroopan ulkopuolinen yksikkö on sen Yhdysvalloissa sijaitseva tytäryhtiö, jonka markkinaosuus asuntoluotoissa on [0-5] prosenttia ja taseen loppusumma oli vuoden 2009 ensimmäisen vuosineljänneksen lopussa […] (10) miljardia Yhdysvaltain dollaria.
2.2.3 Wholesale banking
(23)
Wholesale Banking keskittää toimintansa lähinnä Alankomaihin, Belgiaan, Puolaan ja Romaniaan, jossa se tarjoaa kattavan valikoiman tuotteita kassanhallinnasta yritysrahoitukseen. Muualla se toimii valikoivammin asiakkaiden ja tuotteiden suhteen. Wholesale Bankingiin kuuluu kuusi liiketoimintayksikköä: yleinen luotonanto & maksut ja kassanhallinta, strukturoitu rahoitus, leasing & myyntilaskurahoitus, rahoitus- ja pääomamarkkinat, muut tukkupankkitoiminnan tuotteet ja kiinteistörahoitus (ING Real Estate).
(24)
ING:n markkinaosuus yritysasiakkaista on Alankomaissa [20-30] prosenttia pääasiallisten asiakassuhteiden, remburssien, kansainvälisten maksujen ja kansainvälisten maksupalvelujen, luottojen ja sekkitilien sekä myyntilaskurahoituksen osalta. Markkinaosuus on korkeampi ([30-40] prosenttia) talletuksissa/säästöissä ja kotimaan maksuissa. Belgiassa ING:n osuus yritysasiakasmarkkinoista on [25-30] prosenttia sekkitileissä, [15-20] prosenttia luotoissa, [15-25] prosenttia leasingrahoituksessa ja [20-30] prosenttia talletuksissa.
2.2.4 Vakuutus- ja omaisuudenhoitotoiminta Euroopassa
(25)
ING:n vakuutustoiminta Euroopassa keskittyy pääasiassa Alankomaihin (lähinnä liikenimet ING, Nationale-Nederlanden ja RVS). ING:n markkinaosuus on henkivakuutuksissa [15-20] prosenttia ja vahinkovakuutuksissa [5-10] prosenttia (vuoden 2008 bruttovakuutusmaksutulojen perusteella). Tuotteita kaupataan suorien myyntikanavien (lähinnä ING:n ja siihen vuoden 2009 alussa liitetyn Postbankin konttorien) kautta sekä meklarien välityksellä. Alankomaiden ulkopuolella ING ei toimi vahinkovakuutusalalla Belgiaa lukuun ottamatta (Belgiassa sen markkinaosuus on vahinkovakuutuksissa [0-5] prosenttia).
(26)
Henkivakuutuksissa ING:n markkinaosuus on Romaniassa [30-35] prosenttia, Unkarissa [20-25] prosenttia, Tšekissä ja Kreikassa [10-15] prosenttia, Puolassa [5-10] prosenttia, Slovakiassa [5-10] prosenttia ja Belgiassa [5-10] prosenttia. ING toimii myös Espanjassa, Bulgariassa ja Turkissa, joissa sen markkinaosuudet ovat huomattavasti pienempiä, alle [0-5] prosenttia. Se hoitaa myös eläkerahastoja, joihin kuuluu sekä pakollisia että vapaaehtoisia eläkevakuutuksia. Pakollisissa eläkevakuutuksissa ING:n markkinaosuus on Puolassa [20-25] prosenttia ja Slovakiassa [10-15] prosenttia. Vapaaehtoisissa eläkevakuutuksissa ING:n markkinaosuus on Slovakiassa [35-40] prosenttia, Tšekissä [10-15] prosenttia ja Turkissa [5-10] prosenttia. Kun pakolliset ja vapaaehtoiset eläkevakuutukset luetaan yhteen, sen markkinaosuus on Romaniassa [35-40] prosenttia, Unkarissa [10-15] prosenttia ja Bulgariassa [5-10] prosenttia.
(27)
Vuonna 2008 ING:llä oli varoja maantieteellisillä alueilla seuraavasti: […] miljardia euroa Alankomaissa, […] miljardia euroa Belgiassa (ja Luxemburgissa) ja […] miljardia euroa Keski- ja Itä-Euroopassa.
2.2.5 Vakuutus- ja omaisuudenhoitotoiminta Amerikassa
(28)
ING Insurance Americas toimii kahdella pääasiallisella maantieteellisellä alueella: Yhdysvalloissa ja Latinalaisessa Amerikassa. Sen liiketoiminta Kanadassa myytiin vuoden 2009 alussa. ING Insurance Americas tarjoaa henki- ja vahinkovakuutuksia, eläkepalveluja (ensisijaisesti maksuperusteisia eläkejärjestelyjä), eläkevakuutuksia, sijoitusrahastopalveluja, välitys- ja myyntipalveluja sekä institutionaalisille sijoittajille tarkoitettuja tuotteita, mukaan luettuina ryhmän jälleenvakuutus sekä instituutiovarainhoidon tuotteet ja palvelut.
(29)
Yhdysvalloissa ING Insurance Americasin markkinaosuus on [5-10] prosenttia sijoitussidonnaisissa eläkevakuutuksissa, [0-5] prosenttia henkivakuutuksissa ja noin [0-5] prosenttia sekä laskuperusteisissa eläkevakuuksissa että ryhmähenkivakuutuksissa. ING tarjoaa eläketuotteita lähinnä Meksikossa, Chilessä, Perussa, Kolumbiassa ja Uruguayssa. Eläkerahastoissa markkinaosuudet ovat suurimmat Perussa ([30-35] prosenttia), Chilessä ([20-25] prosenttia) ja Uruguayssa ([15-20] prosenttia). Henkivakuutuksissa markkinaosuudet ovat merkittävimmät Perussa ([15-20] prosenttia) ja Chilessä ([10-15] prosenttia). Vuonna 2008 sen varat olivat yhteensä […] miljardia euroa Yhdysvalloissa ja […] miljardia euroa muissa osissa Amerikan mannerta.
2.2.6 Henkivakuutus- ja omaisuudenhoitotoiminta Aasian ja Tyynenmeren alueella
(30)
Insurance Asia/Pacific tarjoaa henkivakuutus- ja omaisuudenhoitotuotteita ja -palveluja eri puolilla Aasian ja Tyynenmeren aluetta: henkivakuutuspalveluja tarjotaan yhdeksässä maassa (Australia, Uusi-Seelanti, Japani, Etelä-Korea, Malesia, Hongkong, Thaimaa, Intia ja Kiina) ja omaisuudenhoitoyksikköjä on kahdessatoista maassa (edellä mainittujen yhdeksän maan lisäksi Taiwanissa, Filippiineillä ja Singaporessa). ING on yksi suurimmista kansainvälisistä vakuutusyhtiöistä ja omaisuudenhoitajista Aasian ja Tyynenmeren alueella. Alueella olevien varojen arvo on yhteensä […] miljardia euroa.
2.3 Tukitoimenpiteet
(31)
ING on hyötynyt kolmesta Alankomaiden tarjoamasta tukitoimenpiteestä.
2.3.1 Pääomanlisäys
(32)
Ensimmäinen toimenpide on Alankomaiden täysin kustantama pääomanlisäys, jonka avulla ING Group pystyi lisäämään rajoituksetonta ensisijaista omaa pääomaansa (Core-Tier 1) 10 miljardia euroa (11). Komissio huomautti pelastamistuen (N 528/2008) hyväksymistä koskevassa päätöksessään, että valtio teki väliintulon, kun markkinat menettivät luottamuksensa ING:hen, mikä johtui Alt-A-luokan arvopapereita sisältävän arvopaperisalkun havaituista haitoista, tulevien alaskirjausten markkinavaikutuksista, ING Insurancen pääomatarpeista ja ING-yhtymän velka-pääomasuhteen heikentymisestä. Alankomaiden mukaan ING olisi selviytynyt myös ilman pääomanlisäystä, mutta luottamus siihen olisi laskenut entisestään ja sen maksuvalmiusriski olisi kasvanut.
(33)
Kymmenen miljardin euron suuruisen rajoituksettoman ensisijaisen oman pääoman lisäyksen myyntihinta oli 10 euroa/osake. ING:n aloitteesta osakkeet voidaan joko ostaa takaisin hintaan 15 euroa/osake (50 prosentin takaisinostopalkkio) tai muuntaa kolmen vuoden kuluttua tavallisiksi osakkeiksi yksi yhteen -periaatteella. Jos ING käyttää muuntovaihtoehtoa, Alankomailla on mahdollisuus valita vaihtoehtoinen takaisinostomalli, jossa osakkeen hintaan, 10 euroa/osake, lisätään kertyneet korot. Kuponkikorkoa maksetaan Alankomaille vain, jos tavallisista osakkeista maksetaan osinkoja.
(34)
Rakenneuudistussuunnitelman yhteydessä Alankomaat esitti muutosta sopimukseen, joka koski Core-Tier 1 -osakkeiden takaisinostoa. Muutettujen ehtojen mukaisesti ING voisi ostaa takaisin enintään 50 prosenttia Core-Tier 1 -osakkeista myyntihintaan (10 euroa), johon lisätään 8,5 prosentin vuotuinen kuponkikorko (noin 253 miljoonaa euroa) ja ennenaikaisesta takaisinmaksusta perittävä maksu, jos ING:n osakkeen arvo on yli 10 euroa. Ennenaikaisesta takaisinostosta perittävä maksu on sitä suurempi, mitä korkeampi on ING:n osakkeen hinta. Maksun suuruutta laskettaessa osakkeen hinta voi olla enintään 12,45 euroa (12). Tällöin maksu vastaa 13 prosentin vuosikorkoa. Maksu voi olla enintään 705 miljoonaa euroa, jos 5 miljardia euroa maksetaan takaisin 400 päivän kuluttua myynnistä. Maksun on myös oltava vähintään 340 miljoonaa euroa, millä varmistetaan Alankomaille vähintään 15 prosentin efektiivinen korko. Toisin sanoen kun otetaan huomioon, että normaalisti ING:n olisi pitänyt maksaa 2,5 miljardin euron takaisinostopalkkio, muutoksen ansiosta ING saa lisäetua 1,79-2,2 miljardia euroa sen mukaan, mikä on ING:n osakkeen markkinahinta. Alankomaat selitti, että muutoksen tarkoituksena oli taata ING:lle vastaavat takaisinostoehdot kuin SNS:lle (13) ja Aegonille (14) pääomanlisäyksissä, jotka ne olivat saaneet Alankomailta. Ennenaikaisen takaisinoston ehtoja voidaan soveltaa vain 5 miljardin euron takaisinmaksuun (joka vastaa 50:tä prosenttia alkuperäisestä pääomanlisäyksestä).
(35)
ING voi päättää käyttää takaisinosto-oikeutensa ennen 31 päivää tammikuuta 2010, mutta määräaikaa voidaan jatkaa 1 päivään huhtikuuta 2010 sopimalla asiasta Alankomaiden kanssa poikkeuksellisten markkinaolosuhteiden vuoksi, jos ING voi osoittaa, ettei sen ollut tätä aiemmin taloudellisesti mahdollista saada kokoon riittävästi tarvittavaa rajoituksetonta ensisijaista omaa pääomaa 5 miljardin euron takaisinostoon. Määräajan jatkamiselle olisi saatava komission hyväksyntä. ING:n tavoitteena on käyttää takaisinosto-oikeuttaan ennen 1 päivää tammikuuta 2010. Takaisinmaksu- ja muuntoehdot jäljellä olevan 50 prosentin osalta säilyvät ennallaan.
2.3.2 Arvoltaan alentuneita omaisuuseriä koskeva toimenpide
(36)
Toinen tukitoimenpide oli arvoltaan alentuneita omaisuuseriä koskeva toimenpide, joka kohdistui Alt-A-luokan arvopapereita sisältävään arvopaperisalkkuun, jonka arvo oli laskenut huomattavasti, mikä rasitti negatiivista arvonkorotusrahastoa. Alankomaiden viranomaiset pyysivät, että toimenpide hyväksyttäisiin ennen 31 päivää maaliskuuta 2009 rahoitusjärjestelmän vakauden turvaamiseksi. Lisäksi jos toimenpiteeseen olisi tehty muita kuin merkityksettömiä muutoksia, ING:lle olisi aiheutunut mittavia kirjanpidollisia tappioita.
(37)
Arvoltaan alentuneita omaisuuseriä koskevaa toimenpidettä on kuvattu tarkemmin 31 päivänä maaliskuuta 2009 tehdyssä menettelyn aloittamista koskevassa päätöksessä. Toimenpiteen rakenteesta kerrotaan lyhyesti, ennen kuin selvitetään korvaamis- ja palkkiorakenteen pääasiallisia muutoksia.
(38)
Alankomaat on saanut ING:ltä 26 päivästä tammikuuta 2009 alkaen 80 prosenttia kaikista rahavirroista, jotka ING on saanut Yhdysvalloissa olevasta Alt-A-luokan asuntolainavakuudellisia arvopapereita sisältävästä arvopaperisalkusta (jäljempänä ’salkku’) (alla olevassa taulukossa tätä kuvaa rahavirta 4), sekä takauspalkkion (rahavirta 5). Vastineena ING saa Alankomailta seuraavat riskittömät rahavirrat:
-
Taattu arvo, joka vastaa yhteensä 28 miljardin Yhdysvaltain dollarin suuruisia pääomamaksuista saatavia rahavirtoja, mikä on 90 prosenttia (osto- tai siirtohinta) 80 prosentin osuudesta salkussa eli 72 prosenttia salkusta (rahavirta 1). Rahavirrat maksetaan kuukausittain salkun keston ajan;
-
Rahoituspalkkio (rahavirta 2);
-
Salkunhoitopalkkio (rahavirta 3).
(39)
ING pitää itsellään jäljellä olevasta 20 prosentin salkkuosuudesta saatavat rahavirrat, ja ne jäävät rahavirtojen vaihtosopimuksen ulkopuolelle.
(40)
ING on suostunut suorittamaan Alankomaille useita lisämaksuja, mikä lisää huomattavasti valtion saamaa korvausta arvoltaan alentuneita omaisuuseriä koskevasta toimenpiteestä johdanto-osan 41, 42 ja 43 kappaleessa kuvattujen palkkionkorjausten kautta:
(41)
Ensinnäkin Alankomaat alentaa 25 päivästä lokakuuta 2009 alkaen rahoituspalkkiota 50 peruspistettä vuodessa 3,5 prosentista (15) 3 prosenttiin vuodessa, ja tämä koskee 57:ää prosenttia 72 prosentin osuudesta salkussa (kiinteäkorkoiset arvopaperit), ja lisäksi se alentaa rahoituspalkkiota 50 peruspistettä vuodessa 50 peruspisteellä korotetusta Libor-korosta vuodessa pelkkään Libor-korkoon, ja tämä koskee 43:a prosenttia 72 prosentin osuudesta salkussa (vaihtuvakorkoiset arvopaperit).
(42)
Toiseksi (Alankomaiden ING:lle maksamaa) salkunhoitopalkkiota, joka on 25 peruspistettä vuodessa 80 prosentin osuudesta salkun jäljellä olevasta määrästä, alennetaan 15 peruspistettä 10 peruspisteeseen lisäämällä takauspalkkiota (kuten jäljempänä johdanto-osan 43 kappaleessa selitetään).
(43)
Kolmanneksi ING nostaa 25 päivästä lokakuuta 2009 alkaen takauspalkkiota, jonka suuruus on 55 peruspistettä vuodessa siirretyn salkun jäljellä olevasta määrästä, 82,6 peruspisteellä vuodessa, ja näin takauspalkkio on yhteensä 137,6 peruspistettä vuodessa. Yhteensä 82,6 peruspisteen korotuksesta 67 peruspisteellä kompensoidaan (Alankomaiden ING:lle maksaman) salkunhoitopalkkion alenemista 15 peruspistettä ja salkun siirtohinnan tarkistamista 52 peruspistettä (mikä vastaa siirtohinnan alenemista 90 prosentista noin 87 prosenttiin). Loput 15,6 peruspistettä ovat takaisinperintään liittyvä korjaus aikaväliltä 26 päivästä tammikuuta 2009 (alkuperäisen toimenpiteen alkamisesta) 25 päivään lokakuuta 2009 (16).
(44)
Vaikka Alankomaiden ja ING:n välinen alkuperäinen toimenpide purettaisiin (17), aikaväliä 26 päivästä tammikuuta 200925 päivään lokakuuta 2009 koskeva maksamaton lisämaksu (eli takauspalkkiota koskevaan korjaukseen sisältyvät 15,6 peruspistettä) olisi silti maksettava. Jos alkuperäinen toimenpide puretaan osittain, lisämaksu on maksettava samassa suhteessa.
(45)
Nämä lokakuussa 2009 tehdyt muutokset toteutetaan ING:n ja Alankomaiden välisellä erillisellä sopimuksella, jotta alkuperäinen toimenpide säilyy muuttumattomana. Alankomaat sitoutuu ilmoittamaan komissiolle alkuperäisen toimenpiteen mahdollisesta ennenaikaisesta purkamisesta kokonaan tai osittain.
2.3.3 Takaukset
(46)
Alankomaat myönsi myös valtiontakausjärjestelmässään (asia N 524/2008) takauksia ING:n keskipitkän aikavälin veloille, joiden määrät ovat (i) 9 miljardia Yhdysvaltain dollaria (josta 8,25 miljardia dollaria on jo myönnetty) ja (ii) 5 miljardia euroa (joista 4,15 miljardia euroa on jo myönnetty). ING maksaa takauspalkkiona keskimäärin 84 peruspistettä taatusta summasta.
(47)
Alankomaat vahvistaa, että ING:lle mahdollisesti annettavista lisätakauksista ilmoitetaan erikseen. Komissiolle ilmoitetaan erikseen myös enintään […] miljardin euron takauksesta, jonka Alankomaat on luvannut myöntää rakenneuudistussuunnitelman täytäntöönpanon yhteydessä Westland Utrecht Hypotheekbank (WUH)/Interadviesin rahoitusta varten, kuten johdanto-osan 55 ja 85 kohdassa selvitetään. Nämä enintään […] miljardin euron takaukset ovat oleellinen osa rakenneuudistussuunnitelmaa, johon tämä päätös liittyy, mutta Alankomaiden on vielä selvitettävä kyseisten takausten tarpeellisuus ja korvaaminen ja komission on arvioitava niitä erillisessä päätöksessä, kunhan toimenpiteestä on ilmoitettu erikseen.
3. RAKENNEUUDISTUSSUUNNITELMA
3.1 Suunnitelmassa esitetyt toimenpiteet
(48)
ING aikoo yksinkertaistaa yhtymän rakennetta, vähentää kustannuksia, vähentää riskiä ja divestoida omaisuuttaan, kehittää kestävän palkkiopolitiikan, mukauttaa pääomarakennettaan, asettaa uudet sisäiset pääoman suhdetavoitteet ja lisätä muualta kuin talletuksista peräisin olevan pitkän aikavälin rahoituksen määrää. Rakenneuudistussuunnitelma on määrä panna täytäntöön viiden vuoden kuluessa.
(49)
Yhtymän yksinkertaistamiseksi ING kokosi kuusi liiketoiminta-aluettaan kahdeksi liiketoiminta-alueeksi, pankkitoiminnan ja vakuutustoiminnan liiketoiminta-alueeksi. Kumpikin liiketoiminta-alue vastaa oman strategiansa toteuttamisesta ja taseen hallinnasta. Rakenneuudistussuunnitelman mukaan ING keskittyy jatkossa vain pankkitoimintaan ja vakuutustoiminta divestoidaan ajan kuluessa.
(50)
Pankkitoiminta keskittyy pääasiassa Eurooppaan, ja kasvumahdollisuuksia käytetään valikoivasti muualla maailmassa. Strategisesti ING:n aikoo keskittyä tasaisesti tuottavaan vähittäispankkitoimintaan kypsillä markkinoilla, vähittäispankkitoiminnan valikoivaan kasvuun Keski- ja Itä-Euroopassa ja Eurooppaan suuntautuneeseen liikepankkitoimintaan, johon kuuluu vähittäispankkitoimintaa ja erityisrahoitustoimintaa. Pankin toiminta perustuu vakiotuotteisiin ja laajamittaiseen automatisointiin. Sijoitusten, kuten omaisuusvakuudellisten arvopaperien (ABS), hankkimisen sijaan yhtymä kartuttaa entistä enemmän omia varojaan.
(51)
Vuonna 2009 kustannuksia aiotaan vähentää 1,3 miljardia euroa. Kustannusten vähennyksistä 35 prosenttia on määrä saada aikaan vähentämällä kokoaikavastaaviin liittyviä kuluja ja 65 prosenttia vähentämällä muita menoja, kuten ulkoisen työvoiman käytöstä aiheutuvia kuluja, markkinointikuluja ja Formula 1 -kilpailuista aiheutuvia kuluja. Päätoimipaikka osallistuu kustannusten vähentämiseen. Vuoden 2009 elokuuhun mennessä oli kustannuksia vähennetty jo yli 800 miljoonaa euroa. Tämän toteuttamiseksi ING teki verojen jälkeen noin 450 miljoonan euron varauksen rakenneuudistusta varten.
(52)
ING suunnittelee myös useita riskinvähentämiseen tähtääviä toimenpiteitä, kuten suojautumisohjelmia, vähennyksiä, sulkemisia ja riskiasemien välttämistä sekä oman pääoman ehtoisten suorien sijoitusten vähentämistä. Sijoitussalkkunsa osalta ING on hyötynyt Alankomaiden toteuttamasta omaisuudensuojelutoimenpiteestä, joka on Alt-A-luokan arvopapereihin liittyvä arvoltaan alentuneita omaisuuseriä koskeva toimenpide. Lisäksi ING on siirtänyt osan omaisuusvakuudellisista arvopapereistaan myytävissä olevien arvopaperien luokasta eräpäivään asti pidettävien arvopaperien luokkaan, millä rajoitetaan negatiivisen arvonkorotusrahaston volatiliteettia. Jatkossa ING vähentää suurempiriskisten varojen ryhmiin kuuluvia sijoituksiaan Yhdysvalloissa olevissa liikekiinteistöluottovakuudellisissa ja asuntolainavakuudellisissa arvopapereissa. ING ei myöskään toteuta uusia aloitteita, joilla pyrittäisiin lisäämään sen suoria kiinteistösijoituksia.
(53)
Komissio katsoo, että ING alkaa noudattaa [varovaista] liiketoimintastrategiaa etenkin ING Directin toiminnassa, koska ING haluaa perustaa liiketoimintansa […] oikeudenmukaiselle hinnoittelulle […] (18) eikä toimi hintajohtajana.
(54)
ING divestoi parhaillaan omaisuuttaan, mikä vaikuttaa merkittävästi sen taseeseen uuden liiketoimintastrategian ansiosta. ING:n tarkistetussa rakenneuudistussuunnitelmassa esitetyillä rakenneuudistustoimenpiteillä saadaan tasetta pienennettyä odotusten mukaan 616 miljardia euroa, kun otetaan huomioon tase-erien koko 30 päivänä syyskuuta 2008. Taseen pienentäminen 616 miljardia euroa muodostuu pankkien vivutuksen purkamisesta ja taseen yhdistämistä koskevista aloitteista (noin […] miljardia euroa), pankkien divestoinnista (yhteensä noin […] miljardia euroa) ja koko ING Insurancen divestoinnista (yhteensä noin […] miljardia euroa). Vaikka vakuutustoiminnan tase on pienempi kuin pankkitoiminnan, ennen kriisiä vakuutustoiminnan osuus ING:n tuloista oli noin 50 prosenttia (19). Vuoden 2008 kolmannen vuosineljänneksen taseeseen (1,376 miljardia euroa) verrattuna tase supistuu yhteensä noin 45 prosenttia.
(55)
Rakenneuudistussuunnitelmassa esitetään, että osana divestointeja ING irrottaa Alankomaissa täysin toimivan divestoitavissa olevan vähittäispankkitoimintaa harjoittavan yrityksen (asiaa selitetty tarkemmin jäljempänä olevassa johdanto-osan 85 kappaleessa), johon kuuluu nykyinen Interadvies (Westland Utrecht Hypotheekbank, Westland Utrecht Effectenbank ja Nationale Nederlanden Hypotheekbedrijf, Nationale Nederlanden Financiële Diensten) ja johon liitetään entisen Postbankin kulutusluottosalkku. ING pyrkii irrottamaan Interadviesin liiketoiminnan (jäljempänä ’WUH/Interadvies’) [tarkan aikataulun mukaisesti]. Liiketoimintayksikön kokonaistase tulee olemaan noin [25-50] miljardia euroa.
(56)
[…] WUH/Interadviesin divestointiin ei liity mitään rahoitusjärjestelmän vakauteen kohdistuvia riskejä, ja Alankomaiden viranomaiset ovat esittäneet riippumattoman asiantuntijan tekemän Alankomaiden vähittäispankkitoiminnan markkinoita koskevan tutkimuksen, jonka mukaan käyttötilit - joita tosin pidetään yleisesti keskeisenä vähittäispankkitoiminnan ristiinmyyntituotteena - eivät ole oleellisia kiinnelainojen ja muiden pankkituotteiden myynnissä Alankomaissa etenkään ING:n tapauksessa. Lisäksi tutkimuksessa painotetaan Internetin merkitystä myyntikanavana Alankomaissa, mikä vähentää konttoriverkoston tarpeellisuutta pankkituotteiden myynnissä. Alankomaiden viranomaisten mukaan muita tuotteita voidaan liittää WUH/Interadviesien kiinnelainatuotteisiin. Etenkin siirretty kulutusluottosalkku voi auttaa laajentamaan toimintaa muihin markkinatuotteisiin.
(57)
ING aikoo myydä/divestoida seuraavat yritykset, liiketoiminnat tai tuotteet:
-
ING Life Taiwan (toteutettu)
-
kertamaksuisten sijoitussidonnaisten eläkevakuutusten myynnin lopettaminen Japanissa (toteutettu)
-
voimassa olevista sijoitussidonnaisista eläkevakuutuksista luopuminen Yhdysvalloissa
-
rahoitustuotteiden liiketoiminnasta luopuminen Yhdysvalloissa
-
ING Direct Japanin toiminnan aloittamisesta luopuminen (toteutettu)
-
Non-life Insurance Canadan divestointi (toteutettu)
-
eläkevakuutus- ja kiinnelainatoiminnan divestointi Chilessä (toteutettu)
-
Insurance Russia - Non State Pension Fundin divestointi (toteutettu)
-
Insurance Argentina - Origines Seg. De Retiron divestointi (toteutettu)
-
Insurance Asia - HK platform servicesin divestointi (toteutettu)
-
Private Banking Asian ja Private Banking Switzerlandin divestointi (allekirjoitettu)
-
US Group Re Insurancen divestointi (allekirjoitettu)
-
Insurance Asia/Pacificin divestointi (Australia (allekirjoitettu)), Uusi-Seelanti (allekirjoitettu), Japani, Korea, Hongkong, Intia, Thaimaa, Malesia)
-
Asset Management Asia/Pacificin divestointi
-
US Employee Benefitsin divestointi
-
Insurance US:n (US Retirement Services, US FA, Traditional Life) divestointi
-
Asset Management US:n divestointi
-
ING Direct US:n divestointi
-
Insurance Latin American divestointi (Brasilia, Chile, Mexico, Peru, Kolumbia, Uruguay)
-
Asset Management Latin American divestointi
-
Insurance Central Europen divestointi (Bulgaria, Tšekki, Kreikka, Unkari, Puola, Romania, Slovakia, Espanja)
-
Asset Management Europen divestointi
-
Insurance Beneluxin divestointi (Nationale Nederlanden Insurance, RVS, Retail Insurance Netherlands (entinen Postbank Insurance), Insurance Belgium, Insurance Luxembourg)
-
Interadviesin liiketoiminnan divestointi (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), mukaan luettuna entisen PostBankin kulutusluottosalkku (lisätietoja kohdassa ”Alankomaiden sitoumukset”).
(58)
Pankkitoiminnassa ING odottaa taseen noin […] prosentin orgaanista kasvua vuodessa rakenneuudistuskaudella […]. ING aikoo saavuttaa suurimman osan kasvusta reaalitalouden luotonannolla (kotitaloudet ja yritykset).
(59)
ING aikoo myös ottaa käyttöön uuden palkkiopolitiikan, jossa ING:n hallintoneuvosto sitoutuu kehittämään hallitukselle ja ylimmälle johdolle kestävän palkkiopolitiikan. Nämä kannustinjärjestelmät yhdistetään pitkän aikavälin arvon luomiseen, ja niissä otetaan huomioon riskit ja rajoitetaan ”epäonnistumisesta palkitsemisen” mahdollisuutta.
(60)
ING on sitoutunut lopettamaan velkarahoituksen sijoittamisen tytäryhtiöihin osakepääomana (double leverage) mahdollisimman pian ja viimeistään […].
3.2 Elinkelpoisuus perusskenaariossa ja stressiskenaariossa
(61)
ING laati perusskenaarion ja stressiskenaarion osoittaakseen kykynsä olla elinkelpoinen pitkällä aikavälillä.
(62)
Perusskenaariossa ING […]. Lisäksi oletetaan, että pääomamarkkinat […].
(63)
Ennustetussa perusskenaariossa yhtymän nettotulot […]. Yhtymän kokonaistuotto […]. Oman pääoman tuotto olisi […]. ING Insurance […].
(64)
Pankkitoiminnassa ING olettaa riskipainotteisten omaisuuserien kasvavan noin […] vuosittain (ennen divestointeja), mikä johtuu osittain […]. Tulojen (lukuun ottamatta käyvän arvon muutoksia ja arvonalennuksia) odotetaan […], liikepankkitoiminnan odotetaan […] ja vähittäispankkitoiminnan odotetaan […].
(65)
ING Bank odottaa täyttävänsä sisäiset oman pääoman suhdetta koskevat tavoitteensa koko ennustekauden ajan. ING on asettanut uudet sisäiset oman pääoman suhdetta koskevat tavoitteet, jotka ovat […] prosenttia pankin ensisijaisen oman pääoman (Tier 1) suhteessa ja […] prosenttia sen rajoituksettoman ensisijaisen oman pääoman (Core-Tier 1) suhteessa. ING Insurancella käytettävissä olevan pääoman tavoitesuhde vaadittuun pääomaan säilyy ennallaan 150 prosentissa.
(66)
Perusskenaariossa ING:n vakavaraisuussuhde (kokonaispääoma suhteessa riskipainotteisiin omaisuuseriin) olisi noin […] koko rakenneuudistuskauden ajan, ja se olisi alimmillaan […].
(67)
ING Insurance divestoidaan rakenneuudistuskaudella […]. Perusskenaariossa divestoinnista oletetaan saatavan […] euron nettotulot.
(68)
Vaihtoehtoisessa skenaariossa, jossa ING Insurance divestoidaan […], ING odottaisi vastaavasti suurempia nettotuloja […].
(69)
ING esitti myös stressiskenaarion […].
(70)
[…]. Lisäksi ING:n tappion todennäköisyyden odotetaan nousevan merkittävästi. ING odottaa myös suurempaa tappion aiheuttamaa pääomanmenetystä.
(71)
Tässä stressiskenaariossa ING Groupin liiketoiminnan tulos […].
(72)
Stressiskenaarion oletuksista huolimatta ING:n pääomittaminen riittäisi edelleen, sillä se täyttäisi jatkossakin lainsäädännön vaatimukset. […].
(73)
Alankomaat totesi tältä osin, että ING on soveltanut stressiskenaarioissa LGD-malleja, jotka Alankomaiden rahoitusvalvontaviranomainen, De Nederlandsche Bank (Alankomaiden keskuspankki, jäljempänä ’DNB’), on hyväksynyt, laskeakseen sen luottosalkkujen tappioista aiheutuvat pääomanmenetykset […].
(74)
ING on soveltanut ylimääräisiä ankarampia stressioletuksia, jotka ylittävät selvästi Alankomaiden vähittäispankkitoimintaan kuuluvien kiinnelainojen osalta esitetyn stressiskenaarion (20) […]. Myös näissä oletuksissa ING:n pääomittaminen riittäisi edelleen, sillä se täyttäisi jatkossakin lainsäädännön vaatimukset ja jopa säilyttäisi huomattavan lisäpääomapuskurin.
(75)
Alankomaat esittää, että pankki on läpäissyt kaikki valvojan stressitestit maksuvalmiuden osalta. […].
3.3 Irtautumisstrategia
(76)
ING:n rakenneuudistussuunnitelman perusskenaariossa ING ostaa takaisin rajoituksettoman ensisijaisen oman pääoman ehtoiset Core-Tier 1 -arvopaperit seuraavalla tavalla:
a)
Ensimmäinen erä, jonka nimellisarvo on 5,0 miljardia euroa, on tarkoitus ostaa takaisin noin 17 päivänä joulukuuta 2009 vähintään 5,75 miljardin euron hintaan. Tällä oletetulla hinnalla Alankomaat saa 15 prosentin efektiivisen koron, ja se pitää sisällään 8,5 prosentin perustuoton sekä ylimääräisen vähintään 340 miljoonan ja enintään 705 miljoonan euron palkkion (21), jossa otetaan osittain huomioon ING:n osakkeen arvo. Tarkka takaisinostohinta riippuu ING:n osakkeen hinnasta.
b)
[Jäljellä oleva] nimellisarvoltaan […] miljardin euron erä ostetaan takaisin […] oletettuun […] miljardin euron hintaan. Takaisinostohinnan oletetaan olevan 150 prosenttia pariarvosta (15 euroa per osake), johon lisätään 8,5 prosentin korko yhdeltä vuodelta Core-Tier 1 -arvopapereita koskevan sopimuksen alkuperäisten ehtojen mukaisesti. Vaihtoehtoisesti ING voisi vuoden 2011 [jälkeen] […] ostaa tämän erän takaisin ja käyttää sitten muunto-optiotaan, jolloin Alankomaat saisi joko […] miljoonaa ING:n tavallista osaketta tai […] miljardia euroa käteistä, johon lisätään noin […] miljoonan euron korot.
c)
[…].
(77)
Yhteensä Alankomaat saa […] liiketoimista suuntaa-antavasti [15-25] prosentin efektiivisen koron. Alankomaiden on ilmoitettava kaikista arvopaperien takaisinostoa koskevaan sopimukseen tehtävistä muutoksista komissiolle.
(78)
Toistaiseksi ING ei ole lykännyt kertaakaan kuponkikorkojen maksua yhtymän sekamuotoisista ensisijaisen oman pääoman (Tier 1) ehtoisista instrumenteista.
(79)
ING käytti 14 päivänä lokakuuta 2009 osto-option, joka koski alemman toissijaisen oman pääoman (lower Tier 2) ehtoista joukkovelkakirjalainaa. ING ilmoitti komissiolle katuvansa tätä ja väitti sen olleen väärinkäsitys […]. Lisäksi Alankomaat ilmoitti ymmärtävänsä, ettei komissio periaatteessa pidä ensisijaisen tai toissijaisen oman pääoman ehtoista instrumenttia koskevan osto-option käyttämistä sopivana pankille, joka toteuttaa rakenneuudistusta, ja suostui siihen, että tällaisen option käyttämisestä keskustellaan jatkossa tapauskohtaisesti ja sille pyydetään komission hyväksyntä. Näin toimitaan joko enintään kolmen vuoden ajan tämän päätöksen tekemisestä tai ainakin, kunnes ING on maksanut Alankomaille täysin takaisin rajoituksettoman ensisijaisen oman pääoman ehtoiset Core-Tier 1 -arvopaperit (sekä Core-Tier 1 -kuponkikorot ja takaisinostopalkkiot).
(80)
Arvoltaan alentuneita omaisuuseriä koskevasta toimenpiteestä ei voi irtaantua yksipuolisesti, ja Alankomaat lupaa ilmoittaa mahdollisesta sovitusta toimenpiteen päättymisestä komissiolle. Rakenneuudistussuunnitelman perusskenaarion mukaan toimenpide jatkuu kuitenkin myös vuoden 2013 jälkeen.
3.4 Alankomaiden sitoumukset
(81)
Arvoltaan alentuneita omaisuuseriä koskevissa toimenpiteissä (eli epälikvidejä omaisuuseriä koskevassa tukijärjestelyssä) Alankomaat sitoutuu seuraavaan:
-
ING Group suorittaa 25 päivästä lokakuuta 2009 alkaen Alankomaille lisämaksuja, joilla Alt-A-luokan arvopapereista maksettavaa korvausta korjataan alentamalla ING:n saamaa rahoituspalkkiota - 50 peruspistettä ja nostamalla ING:n maksamaa takauspalkkiota + 82,6 peruspistettä. Tästä takauspalkkion korjauksesta 15,6 peruspistettä vastaa korjausta aikaväliltä 26 päivästä tammikuuta 2009 eli epälikvidejä omaisuuseriä koskevan tukijärjestelyn (22) (arvoltaan alentuneita omaisuuseriä koskevan toimenpiteen) alkamisesta 25 päivään lokakuuta 2009. Lisämaksuja sovelletaan siinä laajuudessa ja niin kauan kuin epälikvidejä omaisuuseriä koskevasta tukijärjestelystä tehty sopimus on voimassa.
-
Lisämaksut toteutetaan ING Groupin ja Alankomaiden välillä tehtävällä erillisellä sopimuksella, jotta alkuperäinen epälikvidejä omaisuuseriä koskeva tukijärjestely säilyy muuttumattomana.
-
Lisämaksuja, lukuun ottamatta aikaväliin 26 päivästä tammikuuta 200925 päivään lokakuuta 2009 liittyvää osuutta (eli 15,6 peruspistettä, jotka sisältyvät takauspalkkiota koskevaan korjaukseen), ei tarvitse maksaa jäljellä olevilta osin, jos epälikvidejä omaisuuseriä koskeva tukijärjestely puretaan ennenaikaisesti. Maksamatta olevat lisämaksut, jotka liittyvät aikaväliin 26 päivästä tammikuuta 200925 päivään lokakuuta 2009 (eli 15,6 peruspistettä, jotka sisältyvät takauspalkkiota koskevaan korjaukseen), lankeavat maksettavaksi, jos alkuperäinen toimenpide puretaan osittain tai kokonaan. Jos epälikvidejä omaisuuseriä koskeva tukijärjestely puretaan osittain, jäljellä olevat maksut on maksettava samassa suhteessa.
-
Alankomaat sitoutuu ilmoittamaan komissiolle arvoltaan alentuneita omaisuuseriä koskevan toimenpiteen ennenaikaisesta purkamisesta kokonaan tai osittain.
(82)
Taseen pienentämisen sekä vakuutustoiminnan, ING Direct US:n ja muiden yksikköjen divestointia ennen vuotta 2013 koskevan sitoumuksen osalta Alankomaat sitoutuu seuraavaan:
-
ING pienentää tasettaan vuoden 2013 loppuun mennessä 45 prosenttia verrattuna tilanteeseen 30 päivänä syyskuuta 2008 ja divestoi johdanto-osan 57 kappaleessa luetellut yksiköt, etenkin vakuutustoiminnan ja ING Direct US:n […].
-
Nämä luvut ovat ennusteita, eikä niissä oteta huomioon mahdollisen orgaanisen kasvun vaikutusta eikä mahdollisista uusista lainsäädännön vaatimuksista johtuvia ylimääräisiä lisäyksiä, kuten esimerkiksi sitä, että pankeilta saatetaan edellyttää merkittävästi suurempia maksuvalmiuspuskureja (uusien) EU:n laajuisten säännösten vuoksi. Tällaiset vaatimukset voivat kasvattaa tasetta merkittävästi tämänhetkistä orgaanisen kasvun ennustetta enemmän.
-
ING:n liiketoimintojen taseen orgaanista (eli muutoin kuin yritysostojen kautta tapahtuvaa) kasvua ei rajoiteta. […]. Jatkossa ING:n yleisenä toimintamallina on käyttää asiakkaiden sille uskomien varojen kasvua lisätäkseen pääasiassa reaalitalouden luotonantoa (yritykset ja kuluttajat) ja vähentää suurempiriskisten varojen ryhmiin kuuluvia sijoituksiaan Yhdysvalloissa olevissa asuntolainavakuudellisissa ja liikekiinteistöluottovakuudellisissa arvopapereissa. […] (23).
-
Jos jokin niistä yksiköistä, jotka ING sitoutuu myymään (ja jotka on lueteltu johdanto-osan 57 kappaleessa), ei ole divestoitu 31 päivään joulukuuta 2013 mennessä (esimerkiksi tekemällä lopullinen sitova myyntisopimus), komissio voi Alankomaiden pyynnöstä jatkaa tätä määräaikaa tarvittaessa tai poikkeuksellisten olosuhteiden vuoksi. (24) Tällöin komissio voi (i) pyytää Alankomaita nimeämään yhden tai useamman (divestoinnista vastaavan) asiamiehen (25), jonka ING on valinnut ennalta ja jota se on ehdottanut (ja jonka komissio on hyväksynyt), […].
-
Aina kun Alankomaat pyytää määräajan jatkamista, se esittää komissiolle asianmukaisesti perustellun pyynnön viimeistään kuukautta ennen kyseisen määräajan päättymistä. Poikkeustilanteessa Alankomaat voi pyytää määräajan jatkamista viimeisen kuukauden ollessa käynnissä.
(83)
Lisäksi Alankomaat sitoutuu siihen, että ING noudattaa yritysostokieltoa:
-
ING ei osta rahoituslaitoksia tiettynä aikana. Näitä sitoumuksia sovelletaan joko enintään kolmen vuoden ajan komission päätöksen tekemisestä tai ainakin, kunnes ING on maksanut Alankomaille täysin takaisin rajoituksettoman ensisijaisen oman pääoman ehtoiset Core-Tier 1 -arvopaperit (sekä kertyneet Core-Tier 1 -kuponkikorot ja takaisinostopalkkiot). ING ei tee samana aikana myöskään mitään (muita) yritysostoja, jotka hidastaisivat Core-Tier 1 -arvopaperien takaisinmaksua Alankomaille.
-
Tästä kiellosta huolimatta ING voi komissiolta hyväksynnän saatuaan tehdä yritysostoja erityisesti, mikäli tämä on oleellista rahoitusjärjestelmän vakauden tai kilpailun turvaamiseksi merkityksellisillä markkinoilla.
(84)
Alankomaat sitoutuu myös siihen, että ING noudattaa hintajohtajana toimimisen kieltoa:
-
ING ei tarjoa ilman komissiolta etukäteen hankittua lupaa ING:n vakiotuotteitta (jäljempänä määritellyillä markkinoilla) edullisempaan hintaan kuin sen kolme edullisimpia hintoja tarjoavaa suoraa kilpailijaa EU-markkinoilla, joilla ING:n markkinaosuus on yli 5 prosenttia.
-
Tämä ehto koskee vain ING:n vakiotuotteita seuraavilla tuotemarkkinoilla: (i) vähittäispankkitoiminnan säästäminen, (ii) vähittäispankkitoiminnan kiinnelainat, (iii) yksityispankkitoiminta kiinnelaina- tai säästämistuotteiden osalta tai (iv) pk-yritysten talletukset (pk-yritys määritellään sen mukaisesti, miten ING:n määrittelee pk-yrityksen tavallisesti / tällä hetkellä liiketoiminnassaan kyseisessä maassa). Heti kun ING saa tietää tarjoavansa tuotteitaan edullisempaan hintaan kuin sen kolme edullisimpia hintoja tarjoavaa kilpailijaa, ING korjaa hintojaan tämän sitoumuksen mukaiselle tasolle mahdollisimman pian ilman aiheetonta viivyttelyä.
-
Tämä ehto on voimassa joko enintään kolme vuotta tämän päätöksen tekemisestä tai ainakin, kunnes ING on maksanut Alankomaille täysin takaisin rajoituksettoman oman pääoman ehtoiset Core-Tier 1 -arvopaperit (sekä kertyneet Core-Tier 1 -kuponkikorot ja takaisinostopalkkiot). Alankomaat nimittää ING:n ennalta valitseman ja ehdottaman asiamiehen valvomaan tämän ehdon noudattamista. Komission on hyväksyttävä tämä valvova asiamies.
-
ING:n pitkän aikavälin elinkelpoisuuden tukemiseksi ING Direct ei toimi hintajohtajana ING:n vakiotuotteiden osalta vähittäispankkitoiminnan kiinnelaina- ja säästämistuotteiden markkinoilla EU:ssa ilman komissiolta etukäteen saatua lupaa. Tämä järjestely on voimassa enintään kolmen vuoden ajan tämän päätöksen tekemisestä tai ainakin, kunnes ING on maksanut Alankomaille täysin takaisin rajoituksettoman ensisijaisen oman pääoman ehtoiset Core-Tier 1 -arvopaperit (sekä kertyneet Core-Tier 1 -kuponkikorot ja takaisinostopalkkiot). Heti kun ING saa tietää, että siitä on tullut hintajohtaja vähittäispankkitoiminnan kiinnelaina- tai säästämistuotteiden markkinoilla EU:ssa, ING korjaa hintojaan tämän sitoumuksen mukaiselle tasolle mahdollisimman pian ilman aiheetonta viivyttelyä.
-
Alankomaat nimittää ING:n ennakkoon valitseman ja ehdottaman asiamiehen valvomaan tämän ehdon noudattamista. Komission on hyväksyttävä tämä valvova asiamies.
(85)
Alankomaat sitoutuu useaan yksityiskohtaiseen säännökseen WUH/Interadviesin irrottamisen osalta:
-
ING perustaa Alankomaissa divestoitavaksi uuden yrityksen, joka irrotetaan sen nykyisestä vähittäispankkitoiminnasta Alankomaissa. Tuloksena syntyneen uuden irrotetun yrityksen on oltava liiketoiminnaltaan elinkelpoinen ja kilpailukykyinen sekä itsenäinen ja erillinen ING:n säilyttämästä liiketoiminnasta, ja se on oltava siirtokelpoinen sopivalle ostajalle. Uuteen yritykseen kuuluu WUH/Interadviesien pankkitoiminnan liiketoiminta-alueen liiketoiminta, joka on tällä hetkellä osa Alankomaiden vakuutustoimintaa, ja ING Bankin kulutusluottosalkku. WUH/Interadvies on ING:n liiketoimintayksikkö, joka toimii Nationale Nederlanden Insurancen alaisuudessa. Se on (pääasiassa) kiinnelainapankki, joka toimii omien pankkitoimintalupiensa pohjalta. Se on elinkelpoinen ”erillinen” toimija, jolla on oma myyntihenkilöstö asiakaspalvelua varten ja itsenäinen organisaatio, jonka tulot ovat vakaat. Irrottamisen toteuttamista valvoo asiamies yhdessä irrotettavasta liiketoiminnasta vastaavan erillisen johtajan kanssa. Tältä osin valvova asiamies voi suositella ING:lle irrottamiskaudella, että divestoitavaan liiketoimintaan liitetään sellaisia (divestoitavaan liiketoimintaan liittyviä) aineellisia ja aineettomia hyödykkeitä, joiden hän katsoo puolueettomasti olevan välttämättömiä sen varmistamiseksi, että ING noudattaa täysimääräisesti edellä mainittuja tulokseen liittyviä velvoitteita ja erityisesti että divestoitava liiketoiminta on elinkelpoista ja kilpailukykyistä. Jos ING on eri mieltä valvovan asiamiehen kanssa tällaisten aineellisten tai aineettomien hyödykkeiden liittämistä koskevasta puolueettomasta vaatimuksesta divestoitavan liiketoiminnan elinkelpoisuuden ja kilpailukyvyn varmistamiseksi, ING ilmoittaa asiasta valvovalle asiamiehelle kirjallisesti. Tällöin ING:n hallitus ja valvova asiamies järjestävät […] kuluessa tapaamisen yhteisymmärrykseen pääsemiseksi. Jos yhteisymmärrykseen ei päästä, ING ja valvova asiamies nimittävät yhdessä viipymättä riippumattoman kolmannen osapuolen, jolla on rahoitusalan asiantuntemusta (jäljempänä ’asiantuntija’), kuulemaan osapuolten perusteet ja hakemaan sovintoratkaisua. Jos sovintoon ei päästä, asiantuntija tekee […] kuluessa nimittämisestään päätöksen asiaankuuluvien aineellisten tai aineettomien hyödykkeiden liittämistä divestoitavaan liiketoimintaan koskevasta objektiivisesta vaatimuksesta liiketoiminnan elinkelpoisuuden ja kilpailukyvyn varmistamiseksi, ja osapuolet hyväksyvät asiantuntijan päätöksen ja toimivat sen mukaisesti. Eriävistä mielipiteistä mainitaan raportissa, jonka valvova asiamies antaa komissiolle.
-
ING sitoutuu varmistamaan, että divestoinnin olosuhteet ovat optimaaliset, tekemällä irrotetulle yksikölle liiketoimintasuunnitelman, luomalla sille Internetalustan ja antamalla sille myyntikapasiteettia. Se antaa myös maksukapasiteettia (kaupallisin ehdoin), jos ostaja tätä pyytää. Lisäksi ING auttaa treasury-toimintojen luomisessa ja varmistaa rahoituksen divestoinnin jälkeisten kahden vuoden ajan. Tänä aikana ING:n rahoitustuki vähenee asteittain. ING:n rahoitustuki WUH:n liiketoiminnalle perustuu siirtohinnoitteluun. ING […] hakea Alankomailta valtion takaamaa rahoitusta enintään […] miljardia euroa WUH:n liiketoiminnan rahoittamiseen. Tällöin Alankomaiden viranomaiset sitoutuvat ilmoittamaan tästä toimenpiteestä erikseen.
-
ING ei myöskään väliaikaisesti […] aikana houkuttele aktiivisesti WUH:n liiketoiminnan asiakkaita niillä tuotteilla, joita WUH:n liiketoiminnassa on tarjolla näille asiakkaille tätä päätöstä tehtäessä.
-
ING pyrkii irrottamaan WUH:n liiketoiminnan […] kuluessa. Irrottamiskauden jälkeen […] ING säilyttää WUH:n liiketoiminnan erillisenä ja pyrkii divestoimaan tämän liiketoiminnan […] (26).
-
Valvova asiamies ja irrotettavasta liiketoiminnasta vastaava erillinen johtaja nimitetään […] kuluessa tämän komission päätöksen tekemisestä, ja divestoinnista vastaava asiamies nimitetään […]. Alankomaat nimittää kaikki ING:n ennalta valitsemat ja ehdottamat asiamiehet. Komission on hyväksyttävä nämä asiamiehet.
(86)
ING vastaa kaikkien rakenneuudistuskaudella nimitettyjen asiamiesten kustannuksista.
(87)
Elinkelpoisuuden palauttamiseksi Alankomaat sitoutuu siihen, että ING noudattaa seuraavaa:
-
ING sitoutuu keskittämään sen muun rahoituksen kuin talletusrahoituksen pidemmälle aikavälille, kun tilanne markkinoilla rauhoittuu, laskemalla liikkeeseen lisää velkainstrumentteja, joiden kesto on yli 1 vuoden. […]
-
ING pyrkii pääsemään mahdollisimman pian eroon etuoikeutetun velkarahoituksen sijoittamisesta tytäryhtiöihin osakepääomana (double leverage) ja sitoutuu tekemään näin viimeistään […]. Tästä päästään eroon automaattisesti, jos ja kun ING Group palaa normaalin pankkisääntelyn piiriin.
(88)
Kuponkikorkojen maksamisen lykkäämisen sekä ensisijaisen ja toissijaisen oman pääoman (Tier 1 ja Tier 2) ehtoisia arvopapereita koskevan osto-option käyttämisen osalta Alankomaat sitoutuu siihen, että ING noudattaa seuraavaa:
-
Jos uusmerkintä on suurempi kuin on tarpeen, jotta 50 prosenttia rajoituksettoman ensisijaisen oman pääoman ehtoisista Core-Tier 1 -arvopapereista voidaan maksaa takaisiin kertyneine korkoineen ja takaisinostopalkkioineen, ING:n ei ole pakko lykätä kuponkikorkojen maksamista sekamuotoisista instrumenteista 8 ja 15 päivänä joulukuuta 2009 (27) eikä muitakaan kuponkikorkojen maksamisia sekamuotoisista instrumenteista tämän jälkeen.
-
Jos uusmerkintää ei tapahdu ja ING:n tulos oli edeltävänä vuonna tappiollinen, ING:n on lykättävä kuponkikorkojen maksamista sekamuotoisista instrumenteista siltä osin, kuin se on ING:n harkintavallassa, joko enintään kolmen vuoden ajan komission päätöksen tekemisestä tai ainakin, kunnes ING on maksanut Alankomaille täysin takaisin rajoituksettoman ensisijaisen oman pääoman ehtoiset Core-Tier 1 -arvopaperit (sekä Core-Tier 1 -kuponkikorot ja takaisinostopalkkiot).
-
Alankomaiden viranomaiset ymmärtävät, ettei komissio hyväksy sitä, että valtiontuen saajat maksavat korvauksia omista varoistaan (oma pääoma ja etuoikeusasemaltaan huonompi velka), jos niiden toiminnasta ei saada riittävästi tuottoa (28), ja että tältä osin komissio ei periaatteessa hyväksy toissijaisen oman pääoman (Tier 2) ehtoisia ja sekamuotoisten ensisijaisen oman pääoman (Tier 1) ehtoisia instrumentteja koskevien osto-optioiden käyttöä. ING katuu väärinymmärrystä, joka liittyi alemman toissijaisen oman pääoman (lower Tier 2) ehtoista joukkovelkakirjalainaa koskevan osto-option käyttöön 14 päivänä lokakuuta 2009. Jatkossa toissijaisen oman pääoman ehtoisiin ja sekamuotoisiin ensisijaisen oman pääoman ehtoisiin instrumentteihin liittyvän osto-option käyttämistä ehdotetaan tapauskohtaisesti komissiolle luvan saamiseksi enintään kolmen vuoden ajan tämän päätöksen tekemisestä tai ainakin, kunnes ING on maksanut Alankomaille täysin takaisin rajoituksettoman ensisijaisen oman pääoman ehtoiset Core-Tier 1 -arvopaperit (sekä Core-Tier 1 -kuponkikorot ja takaisinostopalkkiot).
(89)
Alankomaat sitoutuu siihen, ettei ING harjoita joukkomarkkinointia, jossa pääoman vahvistamista koskeva toimenpide mainitaan kilpailukykyä lisäävänä etuna.
(90)
Alankomaat sitoutuu siihen, että ING säilyttää palkkiopolitiikkaansa ja markkinointiaan koskevat rajoitukset aiemmin sovitulla tavalla rajoituksettoman ensisijaisen oman pääoman ehtoisista Core-Tier 1 -arvopapereista ja epälikvidejä omaisuuseriä koskevasta tukijärjestelystä tehtyjen sopimusten mukaisesti.
(91)
ING ja Alankomaat sitoutuvat antamaan komissiolle raportin rakenneuudistussuunnitelman täytäntöönpanon etenemisestä kuuden kuukauden välein tämän päätöksen tekemisestä alkaen.
(92)
Alankomaiden viranomaiset sitoutuvat siihen, että ING:n rakenneuudistus on toteutettu kokonaan ennen vuoden 2013 loppua.
4. TUTKINTAMENETTELYN ALOITTAMISEN SYYT
(93)
Menettelyn aloittamisesta tehdyssä päätöksessä komissio epäili, ettei alkuperäinen toimenpide olisi arvoltaan alentuneita omaisuuseriä koskevan tiedonannon mukainen etenkään arvostamisen ja vastuunjaon suhteen. Komissio katsoi kuitenkin, että toimenpide täyttää tukikelpoisia omaisuuseriä, omaisuudenhoitojärjestelyjä, läpinäkyvyyttä ja tiedonantoa sekä takauspalkkiota koskevat edellytykset arvoltaan alentuneita omaisuuseriä koskevan tiedonannon mukaisesti.
(94)
Arvostamisen osalta Alankomaat väitti, että salkun todellinen taloudellinen arvo oli perusskenaariossa 97,3 prosenttia nimellisarvosta ja stressiskenaariossa 88,8 prosenttia nimellisarvosta. Tällä perusteella salkku siirrettiin Alankomaille 90 prosentilla nimellisarvosta. Komissiolla oli epäilyksiä, jotka liittyivät todellisen taloudellisen arvon määrittämiseen ja erityisesti diskottokoron valintaan, asuntojen hintakehitykseen liittyviin oletuksiin, luottoriskin lieventämiseen ja muihin arvostamiskysymyksiin.
(95)
Vastuunjaon osalta komissiolla oli epäilyksiä rahoituspalkkion tasosta ja Alankomaiden ING:lle maksaman salkunhoitopalkkion asianmukaisuudesta. Lisäksi koska komissiolla oli salkun arvostamiseen liittyviä epäilyksiä, arvostamisen tarkastelusta syntyvä mahdollinen kielteinen päätelmä vaikuttaisi suoraan takauspalkkiota koskevaan arviointiin.
5. ARVIOINTI TUESTA
5.1 Tuen olemassaolo
(96)
Perustamissopimuksen 87 artiklan 1 kohdan mukaan jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotain yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan.
(97)
Komissio totesi jo menettelyn aloittamisesta tehdyssä päätöksessä, että ING:n pääoman vahvistaminen on valtiontukea, jonka määrä on sama kuin lisätyn pääoman määrä eli 10 miljardia euroa.
(98)
Myös takaisinostopalkkioon tehty muutos on valtiontukea, siltä osin kuin valtio luopuu oikeudestaan saada tuloja. Koska ING oli jo suostunut 150 prosentin takaisinostopalkkioon, vähennys merkitsee tulojen menettämistä. Alankomailta saadun pääomanlisäyksen takaisinmaksua koskevien ehtojen muuttaminen antaa ING:lle lisäetua. Lisätuen määrä on noin 2 miljardia euroa, kuten edellä johdanto-osan 34 kappaleessa on esitetty.
(99)
Komissio totesi menettelyn aloittamisesta tehdyssä päätöksessä, että arvoltaan alentuneita omaisuuseriä koskeva toimenpide on tukea. Arvoltaan alentuneita omaisuuseriä koskevasta toimenpiteestä saadun tuen määrä lasketaan (todelliseen taloudelliseen arvoon perustuvan) siirtohinnan ja siirretyn salkun markkinahinnan välisestä erotuksesta. Alankomaiden viranomaisten toimittamien tietojen mukaan Alt-A-luokan arvopapereita sisältävän arvopaperisalkun nimellisarvo oli 31 päivänä joulukuuta 2008 yhteensä 39 miljardia Yhdysvaltain dollaria. Salkusta 80 prosenttia siirrettiin Alankomaille 87 prosentilla nimellishinnasta (muutetun toimenpiteen perusteella) eli 27,1 miljardilla Yhdysvaltain dollarilla. Alankomaiden viranomaisten toimittamien tietojen mukaan Alt-A-luokan arvopapereita sisältävän salkun markkinahinta oli 31 päivänä joulukuuta 2008 yhteensä 25,8 miljardia Yhdysvaltain dollaria, ja tästä 80 prosenttia (20,6 miljardia dollaria) siirrettiin Alankomaille. Siirretyn salkun siirtohinnan ja markkinahinnan välinen erotus on 6,5 miljardia Yhdysvaltain dollaria eli noin 5,0 miljardia euroa (29). Arvoltaan alentuneita omaisuuseriä koskevasta toimenpiteestä saadun tuen määräksi katsotaan näin ollen 5 miljardia euroa.
(100)
Alun perin 10 miljardin euron pääomanlisäys jaettiin yhtymässä seuraavasti: 5 miljardia euroa ING Bankille, 4 miljardia euroa ING Insurancelle ja 1 miljardi euroa emoyhtiölle. ING:llä on mahdollisuus siirtää lisättyä pääomaa milloin tahansa ING Bankin, ING Insurancen ja emoyhtiön välillä.
(101)
Lisäksi 85 prosenttia Alankomaille siirretyistä rahavirroista arvoltaan alentuneita omaisuuseriä koskevan toimenpiteen yhteydessä oli ING Bankin varoja ja 15 prosenttia ING Insurancen varoja. Arvoltaan alentuneita omaisuuseriä koskevasta toimenpiteestä saadun valtiontuen kokonaismäärästä (5 miljardista eurosta) 4,25 miljardia on näin ollen kohdistunut ING Bankiin ja 0,75 miljardia euroa ING Insuranceen.
(102)
Tällöin ING Bankin saaman tuen kokonaismäärä on 9,25 miljardia euroa (mikä on 2,7 prosenttia ING Bankin riskipainotteisista omaisuuseristä (30)), ING Insurancen saaman tuen kokonaismäärä on 4,75 miljardia euroa (mikä on 50 prosenttia ING Insurancen solvenssimarginaalia koskevista vaatimuksista (31)) ja miljardi euroa jäi emoyhtiön käyttöön.
(103)
Yksinkertaisuuden vuoksi ja johdonmukaisesti arvoltaan alentuneita omaisuuseriä koskevassa tiedonannossa käytettyjen termien kanssa tuen kokonaismäärä voidaan ilmaista myös vain ING Bankin riskipainotteisina omaisuuserinä. Tällöin molemmista toimenpiteistä ja 2 miljardin euron takaisinostopalkkion pienentämisestä saadusta lisätuesta muodostuva tuki on noin 17 miljardia euroa, joka on noin 5 prosenttia ING Bankin riskipainotteisista omaisuuseristä.
(104)
Lisäksi ING sai Alankomaiden valtiontakausjärjestelmästä tukea 5 miljardia euroa ja 9 miljardia Yhdysvaltain dollaria. Toimenpiteiden myöntämishetkellä voimassa ollut euron ja dollarin välinen vaihtokurssi oli 1,3. Myönnettyjen takausten määrä oli siis noin 12 miljardia euroa eli prosentin verran koko yhtymän taseesta. Takaukset myönnettiin ajankohtana, jolloin markkinatilanne heikkeni ja pankkien oli hankalaa saada rahoitusta. Markkinasijoittaja ei siis olisi antanut kyseisiä takauksia, joten ne ovat lisätukea, jonka määrä on mahdollisesti nimellismäärää suurempi (32).
(105)
Alankomaat väittää vielä, että ING […] lisäksi […] miljardin euron takauksia Alankomailta WUH/Interadviesin vähittäispankkialan liiketoiminnan irrottamista varten, joita ei kuitenkaan ole vielä myönnetty ja joiden tarpeellisuus on selvitettävä. Alankomaat katsoo tämän olevan rakenneuudistustukena annettavaa lisätukea tuensaajalle, ja tästä ilmoitetaan myöhemmin. Komissio ei vastusta tällaista tukea periaatteessa, kunhan sen määrä rajoittuu ING:n rakenneuudistuksen kannalta välttämättömään (33) ja siitä maksetaan riittävä korvaus.
(106)
Näin ollen ING saa rakenneuudistustukea yhteensä enintään [12-22] miljardia euroa maksuvalmiustakauksina ja noin 17 miljardia euroa muuta tukea, joka on noin 5 prosenttia pankin riskipainotteisista omaisuuseristä.
5.2 Tuen soveltuvuus yhteismarkkinoille
5.2.1 Perustamissopimuksen 87 artiklan 3 kohdan b alakohdan soveltaminen
(107)
Perustamissopimuksen 87 artiklan 3 kohdan b alakohdan mukaan komissio voi katsoa tuen soveltuvan yhteismarkkinoille, jos tuki on tarkoitettu ”jäsenvaltion taloudessa olevan vakavan häiriön poistamiseen”. Komissio myönsi hyväksyessään vastikään Alankomaiden valtiontakausjärjestelmän jatkamisen (34), että Alankomaiden taloudessa olevan vakavan häiriön uhka on edelleen olemassa ja että pankkeja tukevat toimenpiteet sopivat tämän uhan torjumiseen.
(108)
Koska ING:n luotonantotoiminta on merkittävää tietyillä alueellisilla markkinoilla, ING toimii useissa maissa ja on integroitunut ja tehnyt yhteistyötä muiden pankkien kanssa, komissio katsoo ING:n olevan systeemisesti merkittävä pankki. […]. Näin ollen todetaan, että tällaisella vararikolla olisi vakavat seuraukset Alankomaiden rahoitussektorille ja reaalitalouteen. Tukea on näin ollen arvioitava perustamissopimuksen 87 artiklan 3 kohdan b alakohdan perusteella.
5.2.2 Arvoltaan alentuneita omaisuuseriä koskevan toimenpiteen soveltuvuus yhteismarkkinoille
(109)
Ongelmallisiin omaisuuseriin suunnattujen jäsenvaltioiden toimenpiteiden käsittelyä perustamissopimuksen 87 artiklan 3 kohdan b alakohdan mukaisesti arvioidaan arvoltaan alentuneita omaisuuseriä koskevan tiedonannon perusteella. Arvoltaan alentuneita omaisuuseriä koskevassa tiedonannossa esitetään periaatteet, joita ongelmallisiin omaisuuseriin suunnatuissa toimenpiteissä on noudatettava.
(110)
Menettelyn aloittamisesta tehdyssä päätöksessä esitetyt epäilykset siitä, ettei arvoltaan alentuneita omaisuuseriä koskeva toimenpide täytä ongelmallisiin omaisuuseriin suunnattujen toimenpiteiden yhteismarkkinoille soveltuvuuden edellytyksiä, jotka on asetettu arvoltaan alentuneita omaisuuseriä koskevassa tiedonannossa, ovat hälvenneet.
(111)
Alankomaiden viranomaiset sitoutuivat muuttamaan toimenpidettä nostamalla ING:n Alankomaille maksamaa takauspalkkiota 82,6 (35) peruspistettä vuodessa, jolloin toimenpiteen siirtohinta ja palkkiorakenne muuttuvat. Myös rahoituspalkkiota vähennettiin 50 peruspistettä vuodessa.
(112)
Ensinnäkin komissio katsoo, että takauspalkkion 82,6 peruspisteen lisäyksestä vuodessa 52 peruspistettä vuodessa on tarkoitettu alentamaan salkkuun sisältyvien arvopaperien siirtohintaa 90 prosentista 87 prosenttiin nimellisarvosta. Muutetun siirtohinnan ansiosta siirtohinnasta tulee salkun todellista taloudellista arvoa koskevien, kohtuullisiin oletuksiin perustuvien arvioiden mukainen. Menettelyn aloittamisesta tehdyn päätöksen mukaisesti Alankomaiden viranomaiset tarkistivat salkun arvostamista. Sen jälkeen kun komissio esitti epäilyksensä Dynamic Credit Partnersin alun perin tekemässä salkun arvostamisessa käytettyjen, asuntojen hintakehitykseen liittyvien oletusten ja diskonttokoron suhteen, Alankomaiden viranomaiset toimittivat komissiolle samalla arvostamismenetelmällä mutta asuntojen hintakehitykseen ja diskonttokorkoon liittyvien varovaisempien oletusten perusteella toteutetun arvostamisen tulokset. Komissio korjasi tuloksia lisätekijöiden perusteella ulkoisia asiantuntijoita kuultuaan. Analyysin perusteella komissio totesi, että 87 prosentiksi arvioitu todellinen taloudellinen arvo oli hyväksyttävissä, kun otetaan huomioon arvoltaan alentuneita omaisuuseriä koskevassa tiedonannossa asetetut vaatimukset, jotka liittyivät menettelyn aloittamisesta tehdyssä päätöksessä esiin tuotuihin arvostamismenetelmään ja varovaisiin oletuksiin. Kun todellinen taloudellinen arvo korjattiin 87 prosenttiin, komission epäilykset hälvenivät.
(113)
Menettelyn aloittamisesta tehdyssä päätöksessä komissiolla oli epäilyksiä salkunhoitopalkkion tasosta, joksi oli alun perin asetettu 25 peruspistettä vuodessa. Kun takauspalkkiota nostettiin 15 peruspistettä vuodessa (minkä lisäksi tehtiin arvonkorjaus - 52 peruspistettä vuodessa - ja aikakorjaus - 15,6 peruspistettä vuodessa), salkunhoitopalkkiota vähennettiin 10 peruspisteeseen vuodessa, mikä on hyväksyttävä taso salkun koon perusteella. Lisäksi menettelyn aloittamisesta tehdyssä päätöksessä esitetyt rahoituspalkkiota koskevat komission epäilyt ratkesivat samoin, kun rahoituspalkkiota alennettiin 50 peruspistettä vuodessa. Tällä tavoin rahoituspalkkio saatiin Alankomailta saadun rahoituksen kustannusten mukaiseksi, kuten Alankomaiden viranomaiset esittivät komissiolle (36). Näin ollen komission alkuperäiset salkunhoito- ja rahoituspalkkioon liittyvät epäilykset ovat hälvenneet.
(114)
Vastuunjaon osalta arvoltaan alentuneita omaisuuseriä koskevan tiedonannon 5.2 kohdassa esitetään yleinen periaate, jonka mukaan pankkien tulisi itse vastata arvoltaan alentuneisiin omaisuuseriin liittyvistä tappioista mahdollisimman suurelta osin. Komission mielestä vastuu saadaan jaettua asianmukaisesti vain, jos arvoltaan alentuneet omaisuuserät siirretään valtiolle siirtohintaan, joka ei ylitä todellista taloudellista arvoa (37). Komissio on varmistunut tästä seikasta tarkistetun siirtohinnan ansiosta, kuten edellä 112 kappaleessa on selvitetty.
(115)
Siirtohinnan korjaus saatiin tässä tapauksessa aikaan nostamalla takauspalkkiota 52 peruspistettä vuodessa, mikä vastaa nettonykyarvona 90 prosentin ja 87 prosentin välistä erotusta pariarvosta. Tämä on menettelyn aloittamisesta tehdyn päätöksen mukaista, sillä siinä komissio hyväksyi rahavirtojen vaihtosopimuksen ja totesi, että arvonkorjaukset olisi tehtävä takauspalkkiota muuttamalla. Arvoltaan alentuneita omaisuuseriä koskeva toimenpide täyttää siis vastuun asianmukaista jakamista koskevat edellytykset.
(116)
Arvoltaan alentuneita omaisuuseriä koskeva muutettu toimenpide tuli voimaan 25 päivänä lokakuuta 2009, mutta maksuja on suoritettu ING:n kannalta edullisemman alkuperäisen palkkiorakenteen mukaisesti 26 päivästä tammikuuta 200925 päivään lokakuuta 2009. Jotta valtion tuona aikana menettämät ING:n maksut voitaisiin hyvittää, takauspalkkiota nostettiin 15,6 peruspistettä vuodessa. Tällainen muutos on välttämätön, jotta toimenpiteen voidaan katsoa olevan arvoltaan alentuneita omaisuuseriä koskevan tiedonannon mukainen 26 päivästä tammikuuta 2009. Lisäys ei kuitenkaan nosta salkun arvoa eikä lisää vastuun jakautumista, koska sillä varmistetaan vain arvoltaan alentuneita omaisuuseriä koskevan tiedonannon noudattaminen takautuvasti päivästä, jona arvoltaan alentuneita omaisuuseriä koskeva toimenpide on tullut voimaan.
5.2.3 Rakenneuudistustuen soveltuvuus yhteismarkkinoille
(117)
Komission on arvioitava kaikkien aiempien hätätilanteen tukitoimenpiteiden jatkamista rakenneuudistustukena. Rakenneuudistustuen soveltuvuutta yhteismarkkinoille arvioidaan rakenneuudistussuunnitelman perusteella ottamalla huomioon komission tiedonanto elinkelpoisuuden palauttamisesta ja rahoitusalalla tämänhetkisessä kriisissä toteutettujen rakenneuudistustoimenpiteiden arvioinnista valtiontukisääntöjen perusteella (38) (jäljempänä ’rakenneuudistustoimenpiteiden arviointia koskeva tiedonanto’). Vaikka aiemmissa päätöksissä on viitattu valtiontuesta vaikeuksissa olevien yritysten pelastamiseksi ja tukemiseksi annettuihin yhteisön suuntaviivoihin (39), komissio selvensi rakenneuudistustoimenpiteiden arviointia koskevan tiedonannon 49 kohdassa, että kaikkia ennen 31 päivää joulukuuta 2009 ilmoitettuja tukia arvioidaan pankille annettuna rakenneuudistustukena rakenneuudistustoimenpiteiden arviointia koskevan tiedonannon perusteella valtiontuesta vaikeuksissa olevien yritysten pelastamiseksi ja tukemiseksi annettujen yhteisön suuntaviivojen sijasta.
(118)
Rakenneuudistustoimenpiteiden arviointia koskevassa tiedonannossa ei määritellä edellytyksiä, joiden perusteella pankin olisi esitettävä rakenneuudistussuunnitelma, vaan siinä tukeudutaan aiempiin tiedonantoihin.
(119)
Komission mielestä ING:n olisi toteutettava perusteellinen rakenneuudistus etenkin, koska se on jo saanut valtiontukea, jolla katetaan tai vältetään tappiot, joiden kokonaismäärä on yli 2 prosenttia pankin kaikista riskipainotteisista omaisuuseristä. Tämä kanta on rakenneuudistustoimenpiteiden arviointia koskevan tiedonannon 4 kohdan ja arvoltaan alentuneita omaisuuseriä koskevan tiedonannon 55 kohdan sekä ING:n aiempien sitoumusten mukainen (40).
(120)
Rakenneuudistussuunnitelmaa arvioidessaan komissio varmistaa, että pankki pystyy olemaan elinkelpoinen pitkällä aikavälillä ilman valtion tukea (rakenneuudistustoimenpiteiden arviointia koskevan tiedonannon 2 kohta).
(121)
Rakenneuudistustoimenpiteiden arviointia koskevassa tiedonannossa muistutetaan tältä osin, että hallitukset ovat vahvistaneet pankkien pääomapohjaa ehdoin, joiden päämääränä on ollut ensisijassa rahoitusjärjestelmän vakaus eikä elinkelpoisuuden palauttaminen. Näin ollen pitkän aikavälin elinkelpoisuus edellyttää, että kaikki saatu valtiontuki maksetaan ajan myötä takaisin, kuten tukea myönnettäessä on oletettu, tai että siitä maksetaan tavanomaisten markkinaehtojen mukainen korvaus, millä varmistetaan, että kaikki valtion lisätuki loppuu. Rakenneuudistussuunnitelmassa esitetään vakuuttava strategia Alankomaiden pääoman takaisin maksamiseksi, ja takaisinmaksu aloitetaan jo ennen tämän päätöksen tekemistä.
(122)
Rakenneuudistustoimenpiteiden arviointia koskevassa tiedonannossa todetaan, että pitkän aikavälin elinkelpoisuus on saavutettu, kun pankki pystyy vastaamaan itse kaikista kustannuksista, myös poistoista ja rahoituskuluista, ja sen oman pääoman tuotto on pankin riskiprofiiliin nähden asianmukainen. Kuten johdanto-osan 65 kappaleessa todetaan, rakenneuudistussuunnitelmassa esitetään, miten ING osoittaa olevansa riittävän elinkelpoinen kattamaan kaikki kustannukset, myös poistot ja rahoituskulut, ja että sen oman pääoman tuotto on pankin riskiprofiiliin nähden asianmukainen.
(123)
Rakenneuudistussuunnitelmasta käy ilmi, että ING pystyy täyttämään myös asiaankuuluvat lainsäädännön vaatimukset jopa stressiskenaarioissa, joissa maailmantalouden taantuma on pitkittynyt, kuten rakenneuudistustoimenpiteiden arviointia koskevan tiedonannon 13 kohdassa edellytetään. Alankomaiden viranomaisten toimittamien tietojen mukaan ING olisi elinkelpoineen myös stressiskenaariossa, joka perustuu komission tarkistamiin varovaisiin oletuksiin. Komissio huomauttaa, että Alankomaiden valvontaviranomainen DNB on hyväksynyt mallit, joita ING käytti laskiessaan Alankomaiden vähittäispankkitoiminnan kiinnelainasalkkujen tappioista aiheutuvia pääomanmenetyksiä. ING:n Alankomaissa olevan kiinnelainasalkun laadun osalta sovellettiin Alankomaiden kiinnelainamarkkinoita koskevia ankaran stressiskenaarion lisäoletuksia. Alankomaiden viranomaisten toimittamien tietojen perusteella ING täyttäisi pääomaa koskevat vaatimuksensa myös stressiskenaarion lisäoletuksia sovellettaessa.
(124)
Suunnitelman mukaisista divestoinneista syntyy ajan kuluessa ylijäämäpääomaa, jonka pitäisi vahvistaa ING:n pääomapohjaa.
(125)
Rakenneuudistussuunnitelmassa määritetään rakenneuudistustoimenpiteiden arviointia koskevan tiedonannon 10 kohdan mukaisesti myös pankin vaikeuksien syyt ja pankin omat heikkoudet sekä selvitetään, miten ehdotetuilla rakenneuudistustoimenpiteillä voidaan ratkaista pankin aiemmat ongelmat. Tältä osin rakenneuudistussuunnitelmassa todetaan, että tuensaaja parantaa pääomarakennettaan lopettamalla velkarahoituksen sijoittamisen tytäryhtiöihin osakepääomana ja lisäämällä rajoituksettoman ensisijaisen oman pääoman osuutta. ING pystyy siis selviytymään paremmin mahdollisesta tulevasta heikosta taloustilanteesta ja kattamaan odottamattomat tappiot jopa maksettuaan Alankomailta saadun pääoman takaisin.
(126)
Alt-A-luokan arvopapereita sisältävän arvopaperisalkun on todettu olevan pääsyy toistuvan valtiontuen tarpeelle. Markkinoiden huoli Alt-A-luokan arvopapereita sisältävän arvopaperisalkun mahdollisista alaskirjauksista on ollut yksi syy, jonka vuoksi pääomapohjan vahvistamista koskeva toimenpide toteutettiin, ennen kuin salkku liitettiin arvoltaan alentuneita omaisuuseriä koskevan toimenpiteen piiriin. Markkinoiden huolta saatiin lievennettyä arvoltaan alentuneita omaisuuseriä koskevalla toimenpiteellä. […]. Tältä osin suunniteltu ING Direct US:n divestointi rakenneuudistussuunnitelmassa esitetyllä tavalla poistaa valtiontukeen johtaneiden vaikeuksien pääasiallisen lähteen.
(127)
ING vähentää sijoituksiaan suurempiriskisten varojen ryhmissä eikä aio lisätä kiinteistösijoituksiaan. Lisäksi ING myy muita riskialttiita liiketoimintoja ja varoja tai vähentää niiden osuutta.
(128)
ING on aloittanut myös laajemman riskienvähentämishankkeen ja kulujen leikkaamisohjelman, jossa pyritään samalla korjaamaan yhtymän monimutkaista rakennetta perustamalla ensin pankkitoiminnan ja vakuutustoiminnan liiketoiminta-alueet ja divestoimalla myöhemmin koko vakuutustoimintansa. Suunnitelman mukaan erityisesti ING Direct noudattaa jatkossa [varovaista] liiketoimintastrategiaa eikä harjoita […] hinnoittelua, mitä korostetaan hintajohtajana toimimista koskevalla kiellolla, jota on kuvattu johdanto-osan 53 ja 84 kappaleessa.
(129)
Lisäksi suunnitelmassa havainnollistetaan, kuinka ING ottaa opikseen kriisistä, rakenneuudistustoimenpiteiden arviointia koskevan tiedonannon 11 kohdan mukaisesti. Suunnitelman mukaan ING aikoo esimerkiksi muuttaa palkkiopolitiikkansa ja keskittyä pankkina pidemmän aikavälin tavoitteisiin, millä vältetään epäonnistumisesta palkitseminen. […].
(130)
Näin ollen todetaan, että rakenneuudistussuunnitelmalla voidaan palauttaa ING:n pitkän aikavälin elinkelpoisuus.
(131)
Rakenneuudistussuunnitelmassa esitetään vielä tuensaajan omaa osallistumista asianmukaisella osuudella rakenneuudistuksen kustannuksiin (rakenneuudistustoimenpiteiden arviointia koskevan tiedonannon 3 kohta). Rakenneuudistussuunnitelmasta käy ilmi, että ING osallistuu vastuunjakoon rakenneuudistustoimenpiteiden arviointia koskevan tiedonannon mukaisesti, mikä on tärkeää moraalikadon estämiseksi.
(132)
Ensinnäkin Alankomaat sitoutui korjaamaan arvoltaan alentuneita omaisuuseriä koskevan toimenpiteen ehtoja siten, että toimenpide vastaa arvoltaan alentuneita omaisuuseriä koskevassa tiedonannossa esitettyjä vaatimuksia.
(133)
Toiseksi ING maksaa pääomanlisäyksestä asianmukaisen korvauksen, joka vastaa tiedonantoa ”Rahoituslaitosten pääomapohjan vahvistaminen tämänhetkisessä finanssikriisissä: tuen rajaaminen välttämättömään vähimmäismäärään ja suojatoimet kilpailun kohtuuttoman vääristymisen estämiseksi” (41) (jäljempänä ’rahoituslaitosten pääomapohjan vahvistamista koskeva tiedonanto’). Tämä arvio ei muutu, vaikka takaisinmaksun ehtoja muutetaan, sillä ehdot muodostavat ennenaikaisesta takaisinostosta perittävän palkkion. Tällainen ennenaikaisesta takaisinostosta perittävä palkkio muuttaa pääomapohjan vahvistamista koskevaa päätöstä. Tämä voidaan hyväksyä, sillä komissio kannustaa ennenaikaiseen takaisinmaksuun. Tällaisia takaisinostokannustimia voi perustella siten, että takaisinosto poistaa valtiontuesta pankille aiheutuneen hyödyn vaikutukset. Tätä on sovellettu komission päätöksissä, jotka on tehty rahoituslaitosten pääomapohjan vahvistamista koskevan tiedonannon mukaisesti, esimerkiksi asioissa SNS ja Aegon (katso johdanto-osan 33 kappale), ja sitä olisi sovellettava tässä soveltuvin osin. Lisäksi koska Alankomaat saa pääomanlisäyksestä 15 prosentin efektiivisen koron, takaisinostopalkkion pienentäminen vaikuttaa itsessään aiheelliselta, koska tällainen efektiivinen korko on rahoituslaitosten pääomapohjan vahvistamista koskevassa tiedonannossa tarkoitettu asianmukainen korvaus. Näin ollen takaisinostopalkkion pienentämisen olisi katsottava olevan yhteismarkkinoille soveltuvaa rakenneuudistustukea.
(134)
Kolmanneksi ING maksaa asianmukaisen korvauksen keskipitkän aikavälin velkoihin liittyvistä takauksistaan Alankomaiden valtiontakausjärjestelmän mukaisesti, ja tämä järjestelmä on puolestaan valtiontukisääntöjen soveltamisesta maailmanlaajuisen finanssikriisin seurauksena rahoituslaitoksen suhteen toteutettuihin toimenpiteisiin annetun tiedonannon (42) mukainen.
(135)
Alankomaat on sitoutunut toteuttamaan myös lukuisia suunniteltuja divestointeja ING:n globaalissa vakuutustoiminnassa, sen omaisuudenhoitotoiminnassa ja sen yksityispankkitoiminnassa Sveitsissä ja Euroopan ulkopuolella, mikä auttaa kattamaan rakenneuudistuksen kustannukset.
(136)
Lisäksi rakenneuudistussuunnitelmassa esitetään, että ING kokoaa 5 miljardia euroa pääomaa osaketarjonnalla vuonna 2009, mikä heikentää osakkeenomistajien nykyisiä oikeuksia. Tätä voidaan pitää nykyisten pääomanlähteiden merkittävänä omana osallistumisena.
(137)
Myös tuen määrän rajaaminen välttämättömään varmistetaan Alankomaiden sitoumuksella, jonka mukaan tuensaaja ei osta lainkaan muita rahoituslaitoksia eikä siinä tapauksessa muitakaan yrityksiä, jos tämä hidastaa Alankomailta saadun pääoman takaisinmaksua. Näin varmistetaan, ettei pankki osta lainkaan […].
(138)
ING ei ole kuitenkaan aiemmin noudattanut komission linjoja, jotka koskevat ensisijaisen ja toissijaisen oman pääoman (Tier 1 ja Tier 2) ehtoisia instrumentteja ja jotka on määritetty rakenneuudistusten arviointia koskevan tiedonannon (43) 26 kohdassa. Tältä osin komissio selvensi, että tuensaajapankkien harkinnanvarainen tappioiden tasaaminen (esimerkiksi ottamalla käyttöön vararahastoja tai vähentämällä omaa pääomaa) rakenneuudistuksen yhteydessä osinkojen ja etuoikeusasemaltaan huonomman velan kuponkikoron maksamiseksi ei periaatteessa sovellu yhteen vastuunjakotavoitteen kanssa. Vaikka komissio tunnustaa, ettei ING käytä enää osto-optiotaan ensisijaisen ja toissijaisen oman pääoman ehtoisiin instrumentteihin ilman komission muodollista hyväksyntää, 14 päivänä lokakuuta 2009 käytetyssä osto-optiossa ei noudatettu kyseistä periaatetta, joten se olisi korvattava lisätoimenpiteillä, joilla lievennetään kilpailun vääristymistä.
(139)
Samoin on valitettavaa, että ING maksoi perusteettomasti harkinnanvaraisia kuponkikorkoja vuonna 2009, vaikka se teki tappiota vuonna 2008. Vaikka periaatteessa komissio katsoo, että myös kuponkikorkojen maksua koskeva kielto on tarpeen ING:n tapauksessa, sen mielestä tällaista kieltoa ei pitäisi edellyttää enää tässä tapauksessa, mikäli ING maksaa takaisin 5 miljardia euroa ennen 31 päivää tammikuuta 2010. Tämä koskee myös 8 ja 15 päivänä joulukuuta 2009 maksettavia kuponkikorkoja. Kun Alankomaille maksetaan aikaisessa vaiheessa takaisin huomattava osa sen myöntämästä valtiontuesta, poistuu komission huoli siitä, että kuponkikorkojen maksu estäisi ING:tä olemasta elinkelpoinen pitkällä aikavälillä ilman valtiontukea. Jos pankki pystyy kokoamaan niin merkittävän määrän pääomaa markkinoilta ja noudattaa selkeää keskipitkän aikavälin strategiaa, sen pääoman käyttöön ei pitäisi kohdistaa enää rajoituksia, jos ja kun tämä ei uhkaa rakenneuudistussuunnitelman täytäntöönpanoa. Tämä on osoitettu rakenneuudistussuunnitelmassa.
(140)
Rakenneuudistussuunnitelmaan sisältyy myös riittäviä rakenteellisia ja menettelyihin liittyviä toimenpiteitä, joilla rajoitetaan kilpailun vääristymistä. Rakenneuudistustoimenpiteiden arviointia koskevassa tiedonannossa selitetään, että kilpailu saattaa vääristyä, kun pankit kilpailevat tuotteidensa ja palvelujensa paremmuudella, jolloin osa pankeista ottaa liian suuria riskejä ja/tai tukeutuu kestämättömiin liiketoimintamalleihin. Valtiontuki pitkittää tällaisia kilpailun vääristymiä pitämällä tuensaajat keinotekoisesti markkinoilla. Näin se saattaa aiheuttaa pankkijärjestelmässä moraalikatoa ja heikentää tukea vaille jääneiden kilpailijoiden kannustimia kilpailla, sijoittaa ja innovoida. Valtiontuki voi myös heikentää yhtenäismarkkinoita lisäämällä markkinoille pääsyn esteitä ja heikentämällä halukkuutta valtioiden rajat ylittävään toimintaan.
(141)
Rakenneuudistustoimenpiteiden arviointia koskevan tiedonannon 31 kohdassa todetaan, että arvioidessaan tuen määrää ja siitä aiheutunutta kilpailun vääristymistä komission on otettava huomioon sekä valtiontuen absoluuttinen että sen suhteellinen määrä. Tältä osin ING on saanut merkittävän tukimäärän, joka vastaa viittä prosenttia riskipainotteisista omaisuuseristä, jos ne ilmoitetaan ING Bankin riskipainotteisina omaisuuserinä. Tämä ylittää selvästi raja-arvona olevat 2 prosenttia riskipainotteisista omaisuuseristä (44). Lisäksi ING on saanut merkittävän määrän takauksia, joiden vuoksi kilpailun vääristämistä rajoittavia toimenpiteitä ei kuitenkaan tarvitsisi lisätä rakenneuudistustoimenpiteiden arviointia koskevan tiedonannon 31 kohdan mukaisesti, koska ING:llä ei ollut rahoitusongelmaa (josta takaus auttaa tavallisesti selviämään) vaan koska Alankomaat kannusti sitä ottamaan takaukset reaalitalouden luotonantoa varten. Lisäksi ei näytä olevan mitään syytä, miksi WUH/Interadviesin irrottamista koskevat rakenneuudistussuunnitelman lisätakaukset edellyttäisivät tässä vaiheessa lisätoimenpiteitä kilpailun vääristymisen rajoittamiseksi. Kyseessä oleva toimenpide on tarkoitettu rajoittamaan markkinoiden vääristymistä, koska sen tarkoituksena on vain turvata WUH/Interadviesin irrottaminen.
(142)
Näin ollen katsotaan, että tuensaajan saaman tuen määrä on suuri. Huomattavat toimenpiteet ovat siis tarpeen kilpailun vääristymisen korjaamiseksi. Rajoittavia toimenpiteitä olisi lisättävä rakenneuudistustoimenpiteiden arviointia koskevan tiedonannon 31 kohdan mukaisesti, sillä vastuun jakautuminen ei ole ollut riittävää, koska ensisijaisen ja toissijaisen oman pääoman ehtoisia instrumentteja koskevia, rakenneuudistustoimenpiteiden arviointia koskevassa tiedonannossa asetettuja komission linjoja ei ole noudatettu, kuten tämän päätöksen 138 kohdassa ja sitä seuraavissa kohdissa on tarkemmin selvitetty (45).
(143)
Komission mielestä ING on toteuttanut tarvittavat toimenpiteet rajoittaakseen hyvin laajamittaista kilpailun vääristymistä, koska rakenneuudistussuunnitelmassa on kaavailtu useita divestointeja, joilla vähennetään tuensaajan läsnäoloa markkinoilla. Tältä osin tuensaaja pienentää tasettaan 45 prosenttia ennen vuoden 2013 päättymistä verrattuna taseen arvoon 30 päivänä syyskuuta 2008. Kyseiset toimenpiteet johtuvat vain pieniltä osin vivutuksen purkamisesta, ja niihin kuuluu pääasiassa ING:n koko vakuutustoiminnan ja omaisuudenhoitotoiminnan divestointi sekä Alankomaissa harjoitetun vähittäispankkitoiminnan, Sveitsissä harjoitetun yksityispankkitoiminnan ja koko muualla Euroopan ulkopuolella harjoitetun pankkitoiminnan divestointi. Ehdotettujen divestointien laajuus riittää rajoittamaan kilpailun vääristymistä myös johdanto-osan 138 ja 139 kappaleessa mainituissa heikentyneissä olosuhteissa.
(144)
Rakenneuudistussuunnitelmalla vahvistetaan myös tehokasta kilpailua ja ehkäistään markkinavoimatekijöitä ja rajat ylittävään toimintaan halukkuutta vähentäviä tekijöitä rakenneuudistustoimenpiteiden arviointia koskevan tiedonannon 32 kohdan mukaisesti irrottamalla yksikkö ING:n liiketoiminnasta Alankomaiden vähittäispankkitoiminnan markkinoilla. Komissio on havainnut tällaisia markkinaolosuhteita erityisesti Alankomaissa, jossa vähittäispankkitoiminnan markkinat ovat erittäin keskittyneet ja ING on yksi johtavista toimijoista ja pystyy säilyttämään suuren markkinaosuutensa valtionavun turvin. WUH/Interadviesin liiketoiminta on asianmukaista, koska se pystyy jatkossa harjoittamaan elinkelpoista liiketoimintaa ja voi kilpailla vähittäispankkitoiminnan alalla Alankomaissa.
(145)
Alankomaiden mukaan tämän liiketoiminnan irrottamisen avulla pitäisi pystyä lisäämään kilpailua näillä erittäin keskittyneillä markkinoilla, koska kiinnelainoissa ja kulutusluotoissa sekä osissa säästämistoimintaa yksikön markkinaosuus on melkoinen. Lisäksi yksiköstä tulee täysin toimintakykyinen pankki, jolla on pätevä selvitysosasto ja valmis Internetrajapinta maksujärjestelmineen ja joka saa ING:ltä rahoitusta. Sitä, ettei sillä ole konttoriverkostoa, joka on tavallisesti oleellinen tekijä pankkitoiminnassa lähes kaikissa jäsenvaltioissa, voidaan korvata ainakin osittain verkkopankilla, joka on samoin tärkeä pankkituotteiden myyntikanava Alankomaissa. Talletuksia voidaan tehdä WUH/Interadviesin saaman Internetalustan kautta. Lisäksi koska uudelle yksikölle annetaan tietotaitoa ja henkilöstövoimavaroja, se pystyy kehittämään nykyistä toimintaansa ja perustamaan mahdollisesti konttoreita.
(146)
Komissio panee myös merkille Alankomaiden viranomaisten huomautuksen, johon viitattiin johdanto-osan 56 kappaleessa ja joka koskee käyttötilituotteiden suhteellisen vähäistä merkitystä Alankomaissa muiden vähittäispankkituotteiden ristiinmyynnin kannalta. Vastakkaisten näkökantojen puuttuessa komissio hyväksyy tältä osin sen, että Alankomaissa käyttötilituotteiden merkitys saattaa olla suhteellisen vähäinen muiden vähittäispankkituotteiden ristiinmyynnin kannalta.
(147)
Komissio panee vielä merkille, että ING on tehnyt useita sitoumuksia irrotettavan liiketoiminnan elinkelpoisuuden varmistamiseksi, kuten irrotettavasta liiketoiminnasta vastaava erillinen johtaja ja valvova asiamies. Näiden molempien olisi varmistettava, että (irrotettavan) liiketoiminnan oikeuksia ja muita aineellisia ja aineettomia hyödykkeitä suojellaan, suojataan ja turvataan ING:tä vastaan. Käytössä on myös sovittelumekanismi, jossa edellytetään, että uusi yksikkö saa kaikki tarvittavat lisäykset elinkelpoisuutensa varmistamiseksi, ja jolla varmistetaan, että ING noudattaa tämän päätöksen mukaisia sitoumuksiaan. ING ei myöskään kohdista toimintaansa irrotetun yksikön asiakkaisiin WUH/Interadviesille siirrettyjen tuotteiden osalta, vaikka ING säilyttää entiset asiakassuhteet. Lisäksi ING antaa WUH/Interadviesille rahoitusta […] investoinnin jälkeen, mutta rahoituksen määrä vähenee vähitellen kyseisenä aikana. Lisäksi komissio […] varmistaa, että liiketoiminta myydään divestoinnista vastaavan asiamiehen välityksellä […]. Kaikilla näillä seikoilla varmistetaan, että yksikkö on elinkelpoinen, ja lisätään näin kilpailua Alankomaiden vähittäispankkitoiminnan markkinoilla. Komissio hyväksyy näin ollen sen, että WUH/Interadviesin divestoinnin avulla saatetaan auttaa uutta kilpailijaa kehittämään liiketoimintaa Alankomaiden vähittäispankkitoiminnan markkinoilla ja saada uusi kilpailija kyseisille markkinoille.
(148)
Alankomaat on sitoutunut myös yritysostokieltoon, joka estää ING:tä ostamasta houkuttelevia yrityksiä, joita tulee todennäköisesti markkinoille rahoitusalan yritysten ja koko sektorin yleisten rakenneuudistusten seurauksena (46). Tämä estää ING:n epäorgaanisen kasvun ja antaa muille yrityksille, jotka eivät ole saaneet valtiontukea, mahdollisuuden ostaa tällaisia yrityksiä.
(149)
Lisäksi komissio pitää hintajohtajana toimimista koskevaan kieltoon sitoutumista rakenneuudistustoimenpiteiden arviointia koskevassa tiedonannossa asetettujen vaatimusten mukaisena, jotta varmistetaan, ettei valtiontuen avulla tarjota ehtoja, joihin kilpailijat, jotka eivät saa valtiontukea, eivät pysty vastaamaan (44 kohta). Rakenneuudistustoimenpiteiden arviointia koskevan tiedonannon 32 kohdan mukaisesti hintajohtajana toimimista koskeva sitoumus ei ehkä ole välttämätön markkinoilla, jos merkittäviä rakenteellisia sitoumuksia on annettu. Kunkin yksittäistapauksen erityispiirteiden mukaisesti kiellolla voi olla eri muotoja, joilla pyritään löytämään sopivin tasapuolinen yksilöllinen ratkaisu tuesta aiheutuvien vääristymien ja markkinoiden kilpailuedellytysten välillä (47).
(150)
Alankomaat päätti asettaa ING:lle yleisen hintajohtajana toimimista koskevan kiellon, jonka mukaan ING ei saa tarjota edullisempia hintoja kuin sen kolme edullisimpia hintoja tarjoavaa kilpailijaa. Tämä sitoumus on tarkoituksenmukainen, sillä se kohdistuu kaikille markkinoille, joilla pankin osuus on vähintään 5 prosenttia (48). Lisäksi ING ja Alankomaiden viranomaiset sitoutuvat ING Direct Europelle asetettuun hintajohtajana toimimista koskevaan kieltoon, joka ei liity markkinaosuuksiin. Kielto on perusteltu siksi, että komission saamat tiedot viittaavat aggressiiviseen menettelyyn markkinoilla. Kiellon pitäisi vaikuttaa niin, että […], ING kilpailee pääasiassa tuotteidensa ja palvelujensa laadun perusteella. Tämän pitäisi hälventää huolet, joita komissiolle osoitetuista tiedoista on käynyt tältä osin ilmi ja joita on käsitelty edellä olevassa johdanto-osan 6 kappaleessa.
(151)
Alankomaat sitoutuu vielä siihen, ettei ING harjoita joukkomarkkinointia, jossa mainostetaan pääomapohjan lisäämistä koskevaa toimenpidettä kilpailuetuna.
(152)
Rahoituslaitosten pääomapohjan vahvistamista koskevan tiedonannon mukaisesti enää ei ole mitään syytä pitää voimassa päätöksessä N 528/2008 asetettuja väliaikaisia tasetta koskevia rajoituksia.
5.2.4 Valvonta
(153)
Alankomaiden esittämä rakenneuudistussuunnitelma on pantava asianmukaisesti täytäntöön. Asianmukaisen täytäntöönpanon varmistamiseksi Alankomaat toimittaa komissiolle seurantaraportin kaksi kertaa vuodessa. Lisäksi rakenneuudistussuunnitelmassa ja Alankomaiden antamissa sitoumuksissa esitetään useita asiamiehiä, jotka auttavat komissiota valvomaan rakenneuudistussuunnitelman ja sen eri säännösten täytäntöönpanoa.
(154)
Komission yleisenä käytäntönä on antaa jäsenvaltion muokata sitoumuksiaan poikkeustilanteessa. (49) Näin ollen komissio voi tarvittaessa Alankomaiden asianmukaisesti perustellun pyynnön perusteella tehdä muutoksia, kun ne ovat perusteiden puolesta aiheellisia ja joko (i) myöntää jatkoaikaa tässä päätöksessä luetelluille toimenpiteille, joihin Alankomaat on sitoutunut, tai (ii) poistaa, muuttaa tai korvata yhden tai useamman seikan mistä tahansa Alankomaiden tässä päätöksessä antamasta sitoumuksesta.
6. PÄÄTELMÄT
(155)
Ensinnäkin todetaan, että muutokset, joita Alankomaat esitti 20 päivänä lokakuuta 2009 arvoltaan alentuneita omaisuuseriä koskevaan toimenpiteeseen, ovat arvoltaan alentuneita omaisuuseriä koskevan tiedonannon mukaisia, joten niiden on katsottava soveltuvan yhteismarkkinoille perustamissopimuksen 87 artiklan 3 kohdan b alakohdan nojalla.
(156)
Toiseksi todetaan, että rakenneuudistustoimenpiteiden avulla ING pystyy palauttamaan pitkän aikavälin elinkelpoisuutensa ja että ne ovat riittäviä vastuun jakautumisen suhteen sekä asianmukaisia ja oikeasuhtaisia rajoittamaan kyseessä olevien tukitoimenpiteiden vääristäviä vaikutuksia kilpailuun. Esitetty rakenneuudistussuunnitelma täyttää rakenneuudistustoimenpiteiden arviointia koskevassa tiedonannossa asetetut kriteerit, ja sen on näin ollen katsottava soveltuvan yhteismarkkinoille perustamissopimuksen 87 artiklan 3 kohdan b alakohdan nojalla. Pääomanlisäystä koskevia toimenpiteitä ja takauksia, jotka on jo myönnetty, voidaan siis jatkaa rakenneuudistussuunnitelman mukaisesti. Päätöksessä N 528/08 asetetut väliaikaiset tasetta koskevat rajoitukset voidaan sitä vastoin poistaa.
(157)
Kolmanneksi todetaan, että rakenneuudistussuunnitelman yhteydessä esitettyjen lisätukitoimenpiteiden, joita ovat rajoituksettoman ensisijaisen oman pääoman ehtoisten Core-Tier 1 -arvopaperien takaisinostoa Alankomailta koskevien ehtojen muuttaminen ja suunnitellut velkojen takaukset, on myös katsottava soveltuvan yhteismarkkinoille perustamissopimuksen 87 artiklan 3 kohdan b alakohdan nojalla, koska rakenneuudistussuunnitelmassa esitetyt markkinoiden vääristymistä rajoittavat toimenpiteet ovat riittävän perusteellisia ja koska tuki auttaa tuensaajaa vahvistamaan elinkelpoisuuttaan. Tämä koskee myös tukea, joka johtuu Alankomaiden myöntämän pääoman takaisinmaksujärjestelyjen muutetuista ehdoista,
ON TEHNYT TÄMÄN PÄÄTÖKSEN:
1 artikla
Alankomaiden myöntämä arvoltaan alentuneita omaisuuseriä koskeva toimenpide, joka kohdistuu niin kutsuttuja Alt-A-luokan arvopapereita sisältävään ING:n arvopaperisalkkuun, on perustamissopimuksen 87 artiklan 1 kohdassa tarkoitettua valtiontukea.
Tuki soveltuu yhteismarkkinoille edellyttäen, että liitteessä I luetellut sitoumukset täytetään.
2 artikla
Alankomaiden ING:lle myöntämä rakenneuudistustuki on perustamissopimuksen 87 artiklan 1 kohdassa tarkoitettua valtiontukea.
Tuki soveltuu yhteismarkkinoille edellyttäen, että liitteessä II luetellut sitoumukset täytetään.
Pääomapohjan vahvistamista koskevasta toimenpiteestä 12 päivänä marraskuuta 2008 tehdyssä komission päätöksessä ING:lle asetettu väliaikainen taseen kasvua koskeva rajoitus poistetaan.
3 artikla
Tämä päätös on osoitettu Alankomaiden kuningaskunnalle.
Tehty Brysselissä 18 päivänä marraskuuta 2009.

Labels: 2
19
4
18